title: Desperate Housewives: The Game

text: GamePro sanoi positiiviseksi puoleksi pelaajan vapauden toimia melkein miten vain, sillä hahmon liikkumista ei juurikaan ole rajoitettu. Peli kuitenkin etenee välillä hitaasti ja pelaaminen on tehty mahdollisimman yksinkertaiseksi, mikä heidän mielestään tuskin innostaisi tottunutta pelaajaa. He myös sanoivat peliä kopioksi "The Sims 2:sta". IGN kehui ääninäyttelemistä ja grafiikkaa, mutta kritisoi liikkumista, joka oli tehty mahdolliseksi ainoastaan hiirtä käyttäen. Arvosanaksi IGN antoi 8,2/10. GameSpotin mukaan tekijät olivat onnistuneet omaksumaan peliin sarjan tunnelman ja pitivät myös alkuperäisiä juonenkäänteitä hyvänä ratkaisuna. Heidän mielestään ääninäyttely oli välillä epäonnistunutta ja itse pelaamista oli liian vähän. Pelillä ei myöskään ollut heidän mukaansa kovin paljon syvyyttä, mutta 10 tunnin läpipeluuaika oli heidän mielestään enemmän kuin mitä televisiosarjaan perustuvalta peliltä voisi odottaa. Myös GameSpot huomautti yhdenmukaisuuksista "The Simsiin". Arvosanaksi he antoivat 6,5/10.


title: Gustaf Wrede af Elimä

text: Gustaf Wrede af Elimä eli Parkanon paroni (13. huhtikuuta 1853 Vaasa – 23. lokakuuta 1939 Tenhola) oli Parkanossa asunut kansanomainen aatelismies ja originelli, joka toimi Parkanon hoitoalueen metsänhoitajana 1893–1918 ja asui eläkkeellä ollessaankin Parkanossa. Hänet tunnettiin 1920–1930-luvuilla suojeluskunta-aktiivina.


title: Gustaf Wrede af Elimä

text: Hänen isänsä oli Vaasan läänin maaherra Carl Gustaf Fabian Wrede ja äitinsä Margareta Sofia Eleonora Glansenstjerna. Gustaf Wreden sisaruksia olivat ylijohtaja Carl Ernst Wrede, senaattori Otto Wrede sekä vankien ystävä Mathilda Wrede. Hän pääsi ylioppilaaksi Vaasan alkeisoppilaitoksesta 1873 ja valmistui metsänhoitajaksi Evon metsäopistosta vuonna 1878. Wrede toimi aluemetsänhoitajana Hyrynsalmella 1883–1893 ja Parkanossa 1893–1918.


title: Gustaf Wrede af Elimä

text: Paroni tunnettiin pitkästä parrastaan ja tukastaan sekä askeettisista elämäntavoistaan, sotilaselämän ihailusta ja voimakkaasta isänmaallisuudesta. Hän osallistui myös aktiivisesti Parkanon suojeluskuntatoimintaan. Paroni oli 1930-luvun alussa mukana Lapuan liikkeen toiminnassa ja kirjoitti ahkeraan Sinimusta- ja Fascisti-nimisiin lehtiin. Hän oli myös Fascisti-lehden päätoimittajana kesällä 1931.


title: Gustaf Wrede af Elimä

text: Parkanon paronilla oli tapana pukeutua hyvin yksinkertaisesti - hän käytti sarkavaatteita ja pieksuja, päässä hänellä oli Väinämöisen lakki ja selässä tuohikontti. Viimeisinä vuosinaan hän käytti kuitenkin suojeluskuntapukua näiden asusteiden sijaan.


title: Gustaf Wrede af Elimä

text: Parkonon paroni vaikutti myös Suomen hirvikannan pelastamiseen. Vuonna 1918 Suomen hirvikanta oli rauhoituksesta huolimatta supistunut muutamaan kymmeneen yksilöön jotka elivät Parkanon alueella valtion metsissä. Aluemetsänhoitajana toimnut Parkanon paroni sai opetusministeriöltä 5 000 markan apurahan joka mahdollisti sen että hirviä saatiin pyydettyä ja sijoitettua vartioituun hirviaitaukseen jossa ne olivat turvassa salametsästäjiltä. Parin vuoden kuluttua aitauksessa ollut hirvikanta oli kasvanut muutamaan kymmeneen yksilöön ja eläimet vapautettiin. Vuonna 1923 säädetty hirvien metsästyskielto sai sitten hirvikannan lähtemään jälleen kasvuun.


title: Gustaf Wrede af Elimä

text: Parkanon paronista on jäänyt elämään paljon juttuja ja kaskuja.


title: Gustaf Wrede af Elimä

text: Paroni Wrede ol naimisissa vuodesta 1884 Wendla Eleonora (Venny) Munsterhjelmin (1859-1928) kanssa. Heillä oli kaksi tytärtä jotka kuolivat naimattominsa sekä poika Rabbe Carl Gustaf joka kuoli 25-vuotiaana liikenneonnettomuudessa Amerikassa.


title: Gustaf Wrede af Elimä

text: Paroonin markkinoiden yhteydessä 3.8.2012 paljastettiin Parkanon paronin patsas nimeltään "Paroonin henki". Lasikuituinen patsas on sastamalaisen kansantaiteilija Tauno Vuorenniemen käsialaa ja se sijaitsee Keskuskadun ja Satakunnankadun liikenneympyrässä. Patsaan on tilannut Parkanon Nuorisoseura.


title: Will Arnett

text: William "Will" Emerson Arnett (s. 5. toukokuuta 1970 Toronto, Ontario, Kanada) on kanadalainen näyttelijä, joka tunnetaan parhaiten "GOB" Bluthin roolista tv-sarjasta "Sukuvika". Sen lisäksi hän on esiintynyt lukuisissa elokuvissa.


title: Will Arnett

text: Arnett on myös esiintynyt lukuisten televisio- ja radiomainosten kertojaäänenä, muun muassa General Motorsin GMC-lavapakettiautojen ja kaupunkimaastureiden mainoksissa. Sen lisäksi hän tehnyt lukuisia äänirooleja muun muassa elokuvassa "Rottatouille".


title: Will Arnett

text: Ranskankielistä koulua käynyt Will Arnett osaa sujuvasti ranskaa. Hän oli naimisissa vuosina 1994–1995 näyttelijä Penelope Ann Millerin kanssa. Vuonna 2003 Arnett meni naimisiin koomikko-näyttelijä Amy Poehlerin kanssa, jonka kanssa hänellä on kaksi lasta. Poehler ja Arnett ovat näytelleet usein yhdessä, muun muassa vuoden 2007 elokuvassa "Hokkarihemmot". He muuttivat erilleen vuonna 2012, ja Arnett haki avioeroa huhtikuussa 2014.


title: Stiff Upper Lip Tour

text: Stiff Upper Lip Tour oli rockyhtye AC/DC:n maailmankiertue, joka vieraili Suomessa kolme kertaa vuosina 2000-2001. Kiertue alkoi 1. elokuuta 2000 Grand Rapidsistä Michiganista Yhdysvalloissa ja päättyi Kölnissä Saksassa 8. heinäkuuta 2001. Kaiken kaikkiaan yhtye kiersi maailmaa 11 kuukautta ja 8 päivää, minkä aikana he ehtivät soittaa 145 konserttia.


title: Stiff Upper Lip Tour

text: Kesällä 2001 AC/DC esiintyi Helsingin Olympiastadionilla yli 30 000 maksaneelle katsojalle. Tämä oli ensimmäinen kerta, kun AC/DC esiintyi ulkoilmakonsertissa Suomessa. Kiertueen kaksi aiempaa Suomen konserttia järjestettiin vuonna 2000 Helsingissä Hartwall-areenalla ja Turussa Elysé Areenalla.


title: Stiff Upper Lip Tour

text: Olympiastadionilla lämmittelijänä oli George Thorogood & The Destroyers.


title: Vampeta

text: Marcos André Batista Santos pelaajanimeltään Vampeta (s. 13. maaliskuuta 1974 Nazaré das Farinhas, Brasilia) on brasilialainen jalkapalloilija. Hän voitti maailmanmestaruuden vuonna 2002 Etelä-Korean ja Japanin MM-kisoissa.


title: Vampeta

text: Vampeta (lempinimi on yhdistelmä sanoista "vampiro", vampyyri, ja "capeta", piru) on keskikenttäpelaaja. Hän aloitti uransa vuonna 1992 Esporte Clube Vitóriassa, josta siirtyi kaudeksi 1994–1995 Hollantiin PSV Eindhoveniin. Vampeta on pelannut urallaan 12 eri seurassa. Euroopassa hän on edustanut PSV Eindhovenin lisäksi muun muassa Inter Milanoa ja Paris Saint-Germainia. Kotimaassaan hän on edustanut muun muassa Corinthiansia. Vampetan parhaita saavutuksia seuratasolla on Hollannin mestaruus, Hollannin Cupin voitto kahdesti ja Brasilian mestaruus.


title: Vampeta

text: Brasilian jalkapallomaajoukkueessa Vampeta debytoi vuonna 1998 silloista Jugoslavian jalkapallomaajoukkuetta vastaan. Vuoden 2002 maailmanmestaruuden lisäksi Vampeta on voittanut Brasilian paidassa Etelä-Amerikan mestaruuden vuonna 1999.


title: Rakennuseriste

text: Rakennuseriste on rakentamisessa käytetty eristemateriaali. Eristeitä käytetään estämään ei-toivottua lämmön, äänen, ilman, kosteuden tai tärinän etenemistä.


title: Rakennuseriste

text: Lämmöneristyksen perustehtävä on muodostaa rakennuksen sisätilojen ja ulkopuolen välille lämpöä eristävä kerros, jotta sisätilojen lämpötila voidaan pitää haluttuna mahdollisimman vähällä energian käytöllä. Lämmöneristys on osa rakennuksen vaippaa. Huonetilojen välissä eli väliseinissä ja -katoissa ei tyypillisesti ole pelkän lämmöneristämisen vuoksi laitettua eristystä. Vaipan lämmöneristyksen ominaisuuksia määrittävät rakenteen lämmöneristyskerroksen paksuus ja tyyppi, lämpösillat, rakenteen tiiveys ilmavuotoja vastaan, ja rakenteen kosteustekninen toiminta. Lämmöneristys toimii usein samalla ääniristeenä.


title: Rakennuseriste

text: Tyypillisesti eristeen eristyskyky perustuu ilmaan, joka on suljettu eristerakenteeseen. Lämmöneristeen eristyskykyä mitataan "lämmönläpäisykertoimella". Esimerkkejä lämmonjohtavuudesta (lambda declared): polyisosyanuraatti (PIR) 0,022–0,023 W/(Km²), Fenoli 0,020 W/(Km²), polystyreeni (EPS) 0,031–0,039 W/(Km²), suulakepuristettu polystyreeni (XPS) 0,031–0,037 W/(Km²) ja mineraalivilla 0,032–0,045 W/(Km²).


title: Rakennuseriste

text: Eristeissä lämmön johtuminen on usein lähes lineaarinen ilmiö, joten eristekerroksen kaksinkertaistaminen myös kaksinkertaistaa lämmöneristyskyvyn. Teoreettisesti asia on moniselitteisempi rakenteen läpi kulkevien kiinnikkeiden, sähköjohtojen yms., sekä pintojen erilaisen säteilyn ja konvektion vuoksi.


title: Rakennuseriste

text: Todellisissa rakenteissa lämmönjohtavuus on vain yksi materiaalin ominaisuus. Lämmöneristysrakenteiden kosteustekninen toimivuus on lähes yhtä tärkeä. Lisäksi suunniteltu toimintalämpötila asettaa omat vaatimuksensa: lähes tuhatasteisen voimalaitoskattilan tulipesän eristys eroaa huomattavasti maahan upotettavien vesiputkien routaeristyksestä.


title: Rakennuseriste

text: Eristämisessä on aina huomioitava kastepiste, pakkasella sisälämpötilasta rakenteiden läpi ulos liikkuva kosteus pyrkii tiivistymään rakenteen sisälle kostean ilman lämpötilan laskiessa. Kosteus pyritäänkin pitämään rakennuksen sisällä höyrysululla, mistä se poistuu ilmanvaihdon kautta. Ulkoilman kosteusrasitus julkisivulle kuivatetaan/tuuletetaan pois ilmaraossa.


title: Rakennuseriste

text: Nykyaikana eristämisessä täytyy huomioida talojen yleistynyt jäähdytys. Kesällä rakenne toimii "väärin päin" eli vesihöyry virtaa ulkoa sisälle päin ja kastepiste muodostuu pehmeän eristeen sisään ja rakenne kastuu ja pahimmassa tapauksessa homehtuu. Lisäksi höyrynsulkumuovissa olevat ilmavuodot pahentavat tilannetta. Villa ja höyrynsulku -eristerakennetta saa tuskin koskaan ilmatiiviiksi, koska normaalissakin käytössä höyrynsulkumuovi rikkoutuu esimerkiksi taulun kiinnityksen ja erilaisten laitteiden seinälle ripustuksen yhteydessä. Uudis- ja korjausrakentamisessa ainoa keino välttää ilmavuodot on käyttää ns. kovia eristeitä (PIR, XPS) tai tehdä rakenteesta "hengittävä". Hengittävän rakenteen ongelma on suuri energiankulutus, eikä sekään ole immuuni rakennusvirheistä johtuville kosteus ja homevaurioille.


title: Rakennuseriste

text: Peruskorjauksessa lisäeristettäessä on usein parempi vaihtoehto lisätä uusi eriste vanhan rakenteen ulkopuolelle, mutta ohut PIR tai XPS -lisälämmöneristys voidaan toteuttaa turvallisesti myös sisäpuolelle. PIR- ja XPS-eristeet toimivat rakenteessa myös tiiviinä höyrynsulkuna. Sisäpuolisessa lisäeristämisessä mahdollinen vanha höyrysulku pitää poistaa.


title: Rakennuseriste

text: Suurien lämpöerojen tapauksessa voidaan käyttää alumiinikalvoa palauttamaan lämpöheijastuksena lämpöä takaisin.


title: Rakennuseriste

text: Vettyneen eristeen eristyskyky heikkenee merkittävästi. Tyypillinen tilanne, jossa eriste joutuu tekemisiin veden kanssa on höyrysulun tahaton rikkoutuminen. Myös ilmavuoto kovalla pakkasella aiheuttaa runsasta kondenssia. Eristeiden vettymisnopeudessa on eroja, mutta solurakenteeltaan täysin tiivistä suulakepuristettua polystyreeniä (XPS) lukuun ottamatta ne kaikki vettyvät jatkuvassa kosteusrasituksessa.


title: Rakennuseriste

text: Eriste on asennettava asennusohjeessa kuvatun ohjeen mukaan. Tästä poikkeaminen merkitsee useimmiten sitä, että eriste ei toimi suunnitellulla tavalla. Tällöin kondenssin riski kasvaa. Toisistaan poikkeavien eristeiden rajapinnat ovat aina riski, jos niiden eristetaso ja paksuus poikkeavat toisistaan merkittävästi.


title: Rakennuseriste

text: Teknisten seikkojen lisäksi oikean eristyksen valinta on taloudellinen päätös. Eri materiaalit ovat eri hintaisia, ja ne aiheuttavat erilaisia lämpöhäviöitä, jotka kostautuvat käyttökustannuksissa. Myös eristeen paksuus saattaa rajoittaa esimerkiksi tuotantoyksikön kapasiteettia (mm. metallin valussa käytettävät kuupat) tai hyötykäyttöön saatavaa tilaa rakennuksissa.


title: Rakennuseriste

text: Tavallisimpia lämpöeristeitä ovat:


title: Rakennuseriste

text: Äänen eristykseen rakennuseristeitä käytetään väliseinissä ja välipohjissa. Äänieristyksen kannalta oleellisia seikkoja ovat eristeen absorptiokyky ja -taajuus, eristeen paino, sekä rakenteen ilmatiiviys. Erityyppiset eristeet vaimentavat äänen eri taajuuksia. Mitä painavampi eristerakenne on, sitä parempi on äänen vaimennus, sillä massa absorboi itseensä äänen energian. Energia voidaan myös absorboida rakenteeseen tekemällä siitä jousirakenne, jolloin rakenteen värähtely vaimentaa äänienergiaa tehokkaasti.


title: Rakennuseriste

text: Eristeitä käytetään myös hallitun akustiikan aikaan saamiseen huonetilassa. Akustiset eristeet verhoavat kovia seinä- ja kattopintoja, jolloin tilan jälkikaiunta-aika lyhenee. Akustiset eristeet voivat olla rakennuslevypintoja (rei'itys hajottaa äänen ja lyhentää jälkikaiuntaa), varsinaisen pinnan päälle kiinnitettyjä levyjä, katosta alas roikkuvia levyjä tai pintoihin ruiskutettavaa eri materiaaleista valmistettua massaa.


title: Rakennuseriste

text: Huokoinen eriste, kuten villa tarvitsee ilma- tai höyrysulun, jotta ilma ei pääse virtaamaan eristeen läpi, kun ilmanpaine vaihtelee. Höyrysulun on tarkoitus olla täydellisen tiivis. Sen läpi menevät levyjen yms. kiinnitykset eivät saa vaikuttaa rakenteeseen. Ilmasulkuna voidaan käyttää tiivistä riittävän paksua paperia, aaltopahvia tai muovikalvoa. Osa nykyaikaisista eristeistä, esimerkiksi XPS- ja PIR-eristeet toimivat myös itse riittävänä ilma- ja höyrysulkuna. Ilmasulkuna toimivat eristeet asennetaan paikalleen liimaamalla esimerkiksi uretaanilla ja saumat teipataan siihen tarkoitetuilla tuotteilla. Myös läpivientien tiivistäminen on näin toteutettuna helppoa.


title: Rakennuseriste

text: Paperinen tai aaltopahvinen ilmasulku luovuttaa kosteutta ilmasulun läpi molempiin suuntiin. Tällaista rakennetta kutsutaan hygroskooppiseksi tai yleisemmin hengittäväksi. Hengittävällä rakenteella ei siis tarkoiteta tuulettuvuutta.


title: Rakennuseriste

text: Muovikalvorakennetta käytetään sekä ilma- että höyrysulkuna. Sen vahvuus on matala höyryn läpäisykyky ja suurin ongelma kesto. Eristeen vettyessä höyrynläpäisykyvystä tulee merkittävä kuivumista estävä heikkous. Siksi vuotava höyrynsulkukalvo yhdistettynä kuitueristeeseen on usein osallisena kosteusvaurioihin ja sisäilmaongelmiin.


title: Rakennuseriste

text: Eristevilla on öljy-, kivi- tai puupohjainen kuitumateriaali täydennettynä erilaisilla aineilla. Villaa on saatavilla puhalluslevitettävänä, pehmeinä ja kovina levyinä tai erilaisiin teknisiin käyttötarkoituksiin puristettuina muotoina. Myös puuvillasta on valmistettu eristeitä .


title: Rakennuseriste

text: Öljypohjaisia tuotteita ovat muovi- ja mineraalivillat sekä niiden johdannaiset, joissa joukkoon on sekoitettu esimerkiksi kiviainesta.


title: Rakennuseriste

text: Toinen suosittu eristevillatyyppi on puukuitueriste, joka on hygroskooppinen materiaali. Puukuitueristeitä valmistetaan kierrätetystä paperista tai neitseellisestä selluloosasta, lisäaineina käytetään palonestoaineita ja mahdollisesti homeenestoaineita. Puukuitueristettä on käytetty jo yli sata vuotta.


title: Rakennuseriste

text: Eristevillalle tyypillinen ominaisuus on hyvä ääneneristyskyky. Kovempia levyjä käytetään tähän tarkoitukseen usein maalattuna. Eristevilloille tyypillistä on rakennusaikainen pölyäminen. Siksi useimpien kanssa on asennettaessa käytettävä hengityssuojainta rakennuspölyä vastaan.


title: Rakennuseriste

text: Osa tuotteista on palonkestäviä ja homesuojattuja. Vanhoissa villaeristeissä käytettiin asbestikuituja palonestona. Markkinointitermejä ovat vuorivilla, lasivilla, palovilla, puukuituvilla, selluvilla, ekovilla ja pellavaeriste.


title: Rakennuseriste

text: EPS-eristeet ovat paisutettua polystyreeniä. Suulakepuristettu polystyreeni (XPS) valmistetaan nimensä mukaisesti valmiiksi levymäiseen muotoon suulakepuristamalla. XPS:n solurakenne on täysin yhtenäinen ja suljettu. EPS-eristeet ja XPS-eristeet ovat öljypohjaisia muovieristeitä.


title: Rakennuseriste

text: EPS-eristeelle tyypillinen lämmönjohtavuuden suunnitteluarvo on 0,031-0,039 W/(Km). EPS on rakenteeltaan enemmän ilmaa ja vesihöyryä läpäisevä ja vettyy vaativissa oloissa helpommin kuin suulakepuristetut XPS-levyt. EPS-eristeet vaativat yleensä erillisen höyrynsulun. EPS-levyjen valmistajia ovat mm. Soklex, Ruukki, Styroplast, UK-Muovi, Finnfoam Oy ja Thermisol. Lisäämällä EPS-raaka-aineeseen grafiittia, voidaan valmistaa ns. harmaata EPS -eristettä, jonka eristyskyky on n. 16–25 % tavallista EPS-eristettä tehokkaampi. Harmaata EPS-eristettä valmistavat mm. Finnfoam Oy, UK-Muovi ja Thermisol.


title: Rakennuseriste

text: XPS -eriste estää veden kapillaarisen nousun esim. maavastaisissa alapohjissa. XPS-levy toimii höyrynsulkuna, mutta saumakohdat pitää aina erikseen tiivistää, Tunnettuja XPS-valmistajia ovat muun muassa Finnfoam Oy, M-Plast ja Saint-Gobain.


title: Rakennuseriste

text: Yksi tyypillinen EPS- ja XPS-eristeiden käyttökohde rakennuseristämisessä on routaeristys, jolla estetään routimisen vaikutuksia rakennusten ja teiden perustuksiin. Polystyreenieristeet sopivat ominaisuuksiltaan ja hinnaltaan erinomaisesti routaeristämiseen, mutta koska vettyneet lämmöneristeet eivät toimi suunnitellusti, tulee niiden vedenimeväisyysominaisuuksiin kiinnittää huomiota. Eräässä Suomessa suoritetussa tuotetestissä eri EPS-routaeristeiden vedenimeväisyydessä löytyi huomattavia laatueroja. XPS-levyt olivat testissä tasalaatuisempia ja sopivat vedenimeväisyysominaisuuksiensa puolesta paremmin routaeristykseen.


title: Rakennuseriste

text: XPS- ja EPS-eristeet luokitellaan palavaksi materiaaliksi, mutta rakenteisiin oikein asennetut eristeet ovat turvallisia eivätkä edistä tulipaloa. Mm. Keski-Euroopassa XPS ja EPS ovat yleisimmin käytettyjä seinien ja kattojen lämmöneristemateriaaleja.


title: Rakennuseriste

text: Polyuretaanilämmöneristeitä ovat uretaanilevyt (PIR, PUR ja PU).


title: Rakennuseriste

text: Uretaanieristeet valmistetaan kerrosrakenteiseksi pinnoitemateriaalilevyjen väliin. Pinnoitteena voi olla alumiinipaperi, alumiini, bitumihuopa, äänieristysvilla, kivilevy, vaneri, lasikuitukartonki tai kipsilevy. Alumiinilla pinnoitettua uretaanilevyä ei saa käyttää betonivalun kanssa, koska betoniliimat aiheuttavat kemiallisen reaktion alumiinipinnoitteen kanssa. Betonielementteihin ja betonilaatan alle eristeeksi käytetään siihen erikseen suunniteltuja ja testattuja tuotteita.


title: Rakennuseriste

text: Levyt saumataan pursotettavalla polyuretaanivaahdolla ja saumat tiivistetään höyry- ja ilmatiiviiksi höyrysulku- tai alumiiniteipillä.


title: Rakennuseriste

text: Nykyaikaisen uretaanieristeen (polyisosyanuraatti, PIR) lämmönjohtavuus on (lambda declared) 0,022 W/(Km).


title: Rakennuseriste

text: Tunnettuja PIR-valmistajia ovat Finnfoam Oy ja SPU.


title: Rakennuseriste

text: Uretaanieristettä on saatavilla myös vaahtona. Pursotetta on saatavilla esimerkiksi talviversiona, jonka käytettävyys jatkuu -18 °C saakka tai palovaahtona, jonka paloluokitus on B1 ja EI20-EI180 (PENOSIL Premium Fire Rated Gunfoam B1). Polyuretaanivaahto pursotetaan n. 10 mm rakoon. Liiallinen pursottaminen saa aineen purkautumaan ulos raosta. Tavallinen pursotettu vaahto laajenee 10-20 %. Saatavilla on myös low expansion -tuotteita, jotka eivät laajene ollenkaan. Kovettuminen perustuu ilman kosteuteen. Tämän vuoksi tartuntaa ja kovettumista voi parantaa vesisumulla suihkepullosta. Roiskeet ja valumat poistetaan vasta riittävän kuivumisen jälkeen. Aikaisempi poisto aiheuttaa huomattavasti pahemman sotkun. Ylöspäin pursotettaessa on käytettävä suojaimia silmien ja mieluummin koko naaman ja hiusten osalla.


title: Rakennuseriste

text: Raaka-aineina käytetään polyoleja ja isosyanaatteja. Näistä ainakin isosyanaatit ovat terveydelle vaarallisia. Palonestoaineena käytetään halogenoituja yhdisteitä, jotka ovat haitallisia, koska ne kertyvät eliöstöön.


title: Rakennuseriste

text:
Suomessa vielä harvinainen, mutta Euroopassa käytetty, hyvin paljon PIR -eristeen kaltainen fenoli on uuden
sukupolven yleiseriste. Fenolieristeen suurimmat erot PIR -tuotteisiin on parempi eristävyys. Eristettä on saatavilla myös diffuusioavoimena, eli vesihöyryä läpäisevänä.


title: Rakennuseriste

text: Kevytsoraharkoissa käytettävä eristemateriaali ja harkon U-arvo vaihtelee valmistajakohtaisesti.


title: Rakennuseriste

text: Sahateollisuuden sivutuotteena syntyy eristeeksi soveltuvaa sahanpurua ja kutterilastua. Useimmiten tämä puru on kuitenkin tuoreena liian märkää käytettäväksi eristeenä heti, vaan sen pitää kuivata. Liian märkänä tiiviiksi pakattu sahanpuru voi alkaa käydä ja toimia homeiden kasvualustana. Kuivaa puuta sahaavilta puutavaraliikkeiltä sahanpurua voi saada myös osin kuivatettuna.


title: Rakennuseriste

text: Lämpöeristämisen laskennallinen lämmönjohtavuus on sahanpurulla 0,075 - 0,12 W/(Km) ja kutterinlastulla noin 0,14 W/(Km). Vanhoissa rakennuksissa käytettiin tyypillisesti tiiviiksi sullottua eristeseosta jossa oli puolet sahanpurua ja puolet kutterinlastua. Nykyään kutterinlastusta on jalostettu myös mineraalivillan luokkaa olevan eristeitä.


title: Rakennuseriste

text: Ilma on hyvä eriste sopivassa mittakaavassa. Sen ongelma eristämisen kannalta on liikkuminen, joka on sitä nopeampaa mitä suuremmasta ilmavälistä ja lämpötilaerosta on kyse. Pienessä raossa ilma liikkuu hitaammin. Tätä liikettä käytetään myös parantamaan huoneilmaa yhdessä ilmanvaihdon kanssa.


title: Rakennuseriste

text: Tällöin ilma nousee ylös lämmintä pintaa pitkin ja laskee alas kylmää pintaa pitkin. Samalla lämpöä siirtyy ilmaan lämpimältä pinnalta. Lämpö siirtyy ilman mukana edelleen kylmälle pinnalle, jossa lämpö siirtyy ilmasta pintaan. Kierto jatkuu kunnes pinnat ovat saman lämpöiset. Jos pinnoilla on kosteutta niin se tiivistyy kylmälle pinnalle kastepisteen määrittelemässä lämpötilassa ja kosteudessa. Tyhjiö on ilmaa parempi eriste, koska siinä ei ole johtavia kaasuja lainkaan.


title: Konnunsuon–Muukon rautatie

text: Konnunsuon–Muukon rautatie oli Vankeinhoitolaitoksen omistama ja ylläpitämä 600 mm:n raideleveydelle rakennettu kapearaiteinen rautatie Joutsenossa välillä Konnunsuo – Muukko.


title: Konnunsuon–Muukon rautatie

text: Rata oli aikoinaan Suomen pisin 600 mm rautatie eli 17,5 km. Vain vuoden verran sota-aikana toiminut Merisuon rautatie Kannaksella välillä Vammelsuu – Ahijärvi oli pitempi eli 25 km.


title: Konnunsuon–Muukon rautatie

text: Konnunsuon rata vedettiin vanhalla Saimaan kanavalla olleesta Tuomojan satamapaikasta vankilan alueelle suon yli hirsikehikkojen varassa, koska uuden vankilan paikaksi valittu soramäki sijaitsi keskellä upottavaa suota.


title: Konnunsuon–Muukon rautatie

text:
Rata valmistui vuonna 1924 ja sille hankittiin Saksasta Orenstein & Koppel –höyryveturi numero 1, 10839/1924, 0-6-0T, ja vuonna 1929 hankittiin numero 2, Orenstein & Koppel 12030/1929, 0-6-0T. Liikenteen kasvaessa hankittiin kolmas veturi, Lokomo 121/1937, 0-4-0T.
Se oli saman sarjan peruskappale kuin Huittisten turvesuon radalle ja Pelsoon hankitut veturit, jotka ovat nykyisin Kovjoen Museorautatiellä.


title: Konnunsuon–Muukon rautatie

text: Kolmosveturin saavuttua kakkosveturiin asennettiin huomattavasti alkuperäistä isommat vesitankit ja halkobunkkeria laajennettiin, koska tankkausvälit olivat pitempiä kuin muilla radoilla.


title: Konnunsuon–Muukon rautatie

text: Myöhemmin hankittiin kaksi Simplex –moottoriveturia, joiden tiedot ovat toistaiseksi kateissa ja vuonna 1954 tanskalaisvalmisteinen KMN 541/1954, 0-4-0dm -veturi. Lisäksi alkuvuosina henkilöliikenteessä oli T-Ford –rata-auto, josta luovuttiin pian, koska se oli oikea murheenkryyni jatkuvine vikoineen. Tätä autoa ajoi ja hoiti luottovanki.


title: Konnunsuon–Muukon rautatie

text:
Radalla oli useitakin vankivaunuja ja kaksikin varsinaista matkustajavaunua. Suurin osa vaunuista oli kuuppavaunuja turpeen kuljetukseen. Rata nousi matkalla Konnunsuolta Muukkoon noin 50 m.
Radan erikoisuus oli se, että asema-, jarru- ja vaihdemiehet sekä lämmittäjät olivat sodan loppuun asti luottovankeja. Vain veturinkuljettajat ja matkustajajunan vastaava konduktööri olivat vartijoita. Samoin palovartioinnista huolehti resiinalla junan perässä ajanut luottovanki. Vasta sodan päätyttyä siirryttiin siviilityövoimaan.


title: Konnunsuon–Muukon rautatie

text: Radalla oli runsaastikin epävirallista, “matkustajien omalla vastuulla“, tapahtuvaa henkilöliikennettä, mm. vartijaperheiden lasten koululaiskuljetuksia, ja rata oli yleensä hankalassa yhteydessä olleen vankilan henkireikä maailmalle.


title: Konnunsuon–Muukon rautatie

text: Konnunsuon vankila valmisti vuodesta 1935 alkaen polttoturvetta VR:n tarpeisiin. Kun tarve kasvoi, VR aloitti vuonna 1940 Muukossa oman polttoturpeen valmistuksen ja pian kävikin tarpeelliseksi tuoda paikalle omia kapearaidevetureita, koska vankilan kalusto ei riittänyt hoitamaan molempien osapuolten kuljetuksia. Sota ja sen jälkeen sotakorvausten käynnistyminen esti uudet kalustohankinnat aina vuoteen 1948 asti.


title: Konnunsuon–Muukon rautatie

text: VR:n Muukon kalustoksi ostettiin vuonna 1948 Tanskasta käytettynä Henschel 25129/1941, 0-4-0WT, Ratatyöosastolta siirrettiin Orenstein & Koppel 10394/1923, 0-6-0WT ja TVH:lta ostettiin sen viimeiset kaksi kapearaidehöyryveturia eli TVH 7 ja 13, Orenstein & Koppel 11829/1929 ja 12739/1936, molemmat 0-6-0WT. Nämä veturit olivat saman tyyppisiä kuin Kovjoen museorautatiellä olevat entinen Ojakkalan-Olkkalan rautatien numero 3 sekä Paraisten Kalkin Henschel.


title: Konnunsuon–Muukon rautatie

text: Loppuaikoina VR:llä oli Muukossa myös Valmet Move1 ja Windhoff 779/1941, (molemmat 0-4-0bm), joissa oli aluksi häkäpöntöt.


title: Konnunsuon–Muukon rautatie

text: Mikään kummankaan osion kalustosta ei kelvannut sotakorvauksina, ilmeisesti paljolti ikänsä ja märkähöyrytyyppisyytensä johdosta. Viimeisen kerran radan kiskotusta uusittiin 1950-luvun alussa, kun sinne ostettiin Riihimäeltä Riihimäen-Lopen rautatien lopetusmyynnistä entisiä Hyrynsalmen - Kuusamon kenttäradan 15K –kiskoja raideruuveineen.


title: Konnunsuon–Muukon rautatie

text: Konnunsuon vankilan alueelle saatiin parantuneen maanrakennustekniikan avulla riittävän kantava maantie läntiseen suuntaan aiempien lisäksi (eteläinen tie ja Leppälään vievä). Vanha kapearaidekalusto alkoi olla loppuun kulunutta sekä kuten muillakin yksityisradoilla, myös höyryveturipätevät kuljettajat alkoivat yksi kerrallaan kadota eläkkeelle eikä uusia enää saanut.


title: Konnunsuon–Muukon rautatie

text: Sattumoisin juuri tuolloin silloinen veturiliikenteen korkein valvova viranomainen eli VR:n pääjohtaja Erkki Aalto oli päättänyt, että höyryliikenne oli enää pelkkä kehityksen jarru ja siksi se ajettaisiin kerta kaikkiaan kaikkialta alas, joten ratkaisu oli väistämätön: Konnunsuon – Muukon radan kaksi vanhempaa höyryveturia ja pääosa vaunuista romutettiin vankilan omalla konepajalla ja kolmosveturi vei romut rataa pitkin Muukkoon VR:n eteenpäin vietäviksi. Kolmosveturin vetämä kiskotuksen purkujuna Muukosta Konnunsuolle kulki 1.4.1961. Viimeinen höyryveturi ja loppuun ajetut Simplexit romutettiin vankilan konepajalla 60-luvulla.


title: Konnunsuon–Muukon rautatie

text: Polttoturpeen valmistustarpeen loppuessa höyrykauden alasajon myötä VR sulki Muukon tehtaan ja tarpeettomiksi jääneet kapearaiteet ja ne purettiin vuonna 1964. Kalusto myytiin romuksi, koska sitä oli tuolloin runsaasti vapaana teollisuuden aloitettua tästä raideleveydestä luopumisen laajassa mitassa jo 1950-luvun alusta alkaen.


title: Konnunsuon–Muukon rautatie

text: Ulos menevän raideliikenteen loputtua suolle ajettiin vielä useiden vuosien ajan, missä liikenteessä käytettiin kevyttä ja huterahkopohjaisille suoradoille hyvin sopivaa KMN-veturia. Alkuperäisen koneen alkaessa kaivata peruskorjausta veturin koneeksi vaihdettiin alkuperäistä hiukan tehokkaampi Mercedes-Benz 170D -henkilöauton dieselmoottori ja lopuksi keskelle nokkaa kiinnitettiin samasta autosta peräisin ollut komea Mercedes-logo.


title: Konnunsuon–Muukon rautatie

text:
Kun raideliikenne suolle loppui 1970-luvulla ja vankilan sisäinenkin raideliikenne päätettiin lopulta lopettaa vuonna 1981, tarpeettomaksi jäänyt veturi päätettiin lahjoittaa Jokioisten Museorautatielle. Vankilan oma konepaja levensi veturin 750 mm raideleveydelle ja kunnosti sen perin pohjin. Veturin mukana tulivat Minkiölle viimeiset jäljellä olleet vankilaradan kuuppavaunut. Tänään veturi on ajossa Jokioisten Museorautatiellä kevyiden työjunien veturina.
Veturi on tarkoitus peruskunnostaa jossain välissä; mm. äänimerkinantolaitteet ovat tällä listalla, koska entiset ovat jo pilalla.


title: Petsamo (Tampere)

text: Petsamo on Tampereen kaupunginosa, jonka järjestysnumero on XXI. Kaupunginosa on saanut nimensä Tarton rauhassa saadusta Petsamon alueesta. Petsamon naapurikaupunginosat ovat Kauppi, Kaleva, Liisankallio, Tammela, Osmonmäki, Lappi ja Lapinniemi. Petsamo rajoittuu pohjoisessa Kauppiin, idässä, Kauppiin ja Kalevaan, etelässä Ilmarinkatuun ja lännessä Tammelaan.


title: Petsamo (Tampere)

text: Petsamon sekä Kaupin kaupunginosissa sijaitsee vuonna 1922 perustettu Litukan siirtolapuutarha. Litukka-nimi juontuu alueelle Pirkkalasta 1800-luvun lopulla muuttaneista Vilhelmiina ja Erland Litukasta, jotka rakensivat pientilan Tampereen kaupungilta vuokraamalleen maalle. Ennen siirtolapuutarhaa Litukan alueelle perustettiin koululaisten kasvitarha. Vuonna 1989 valmistunut Tampereen itäinen ohitustie, Kekkosentie, halkaisee siirtolapuutarhan ja koko Petsamon kaupunginosan kahtia. Siirtolapuutarhan lisäksi alueella sijaitsee Kaupin tähtitorni, Kaupin vesitorni sekä Kaupin vanha vesitorni


title: Petsamo (Tampere)

text: Tampereen historiankirjoittajien mukaan Saukonmäessä on ollut Hatanpään kartanon torppa 1700-luvulla ja jonkin aikaa vielä vuosisadan vaihteen jälkeenkin. Arvellaan, että torpassa olisi asunut Saukko-niminen torppari, jonka mukaan sekä mäkeä että torppaa olisi ruvettu kutsumaan Saukonmäeksi. Näin kertoo muun muassa Uuno Sinisalo Tampereen kirjassaan. Myös eräät muutkin lähteet mainitsevat torpan, joka on ollut yksi Hatanpään kartanon vuokraviljelmiä. Selvitysten mukaan viimeisenä Saukonmäen torpparina olisi ollut Mylly-Kustaa, joka joskus 1830-luvun lopulla olisi muuttanut sieltä pois ja torppa sen jälkeen joko hävitetty tai siirretty muualle.


title: Petsamo (Tampere)

text: Sisällissodan tuhojen jäljiltä Tampereella oli pulaa asunnoista, jonka vuoksi muun muassa Tammelan itäpuolisen alueen suunnittelua jatkettiin ja uusi kaupunginosa suunniteltiin pelkästään asuntoalueeksi. Alustava suunnitelma hyväksyttiin kaupunginvaltuustossa keväällä 1920, mutta alueen asemakaava voitiin erilaisten kiistojen ja muutosten jälkeen hyväksyä lopullisesti vasta vuotta myöhemmin, alkuvuodesta 1921.


title: Petsamo (Tampere)

text: Kaupunki vuokrasi 3. elokuuta 1920 Tampereen Pellava- ja Rautateollisuus Oy:lle 47701 m²:n maa-alueen 172 asunnon rakentamiseen, josta 100 piti rakentaa heti ja 72 viiden vuoden kuluessa. Ensimmäiset 14 taloa valmistuivat nopeasti, ensimmäiset perheet muuttivat jo seuraavana syksynä. Nämä Omakadun talot suunnitteli arkkitehti H. Andersin. Myöhemmin, vuonna 1927 Harjukadun ja Omakadun varteen rakennetut 1-kerroksiset talot olivat arkkitehti B. Federleyn käsialaa.


title: Petsamo (Tampere)

text: Petsamon eteläistä osaa, Saukonmäkeä, alettiin pian kutsua Pellavanpetsamoksi, koska Tampereen Pellava- ja Rautateollisuus Oy (Tampella) rakensi sinne työväelleen oman asuntoalueen. Pellavapetsamon talojen rakennustyöt aloitettiin 1927 ja viimeiset talot valmistuivat 1930-luvun alussa.


title: Petsamo (Tampere)

text: Välirauhan aikana Alametsän reunaan rakennetut rapatut talot eivät olleet paljonkaan helpottaneet asuntojen puutetta, joten Tampella, saadakseen työväkeä sodanjälkeistä sotakorvausteollisuuttaan varten, näki välttämättömäksi pystyttää Koivumetsään, Saukonmäen eteläpuolelle, Litukanojan takana olevalle mäelle 16 parakkia hätäasunnoiksi työväestölleen. Jostakin syystä tämä mäki sai siinä vaiheessa nimen Kuuselanmäki. Kussakin parakissa oli huone ja keittiö kummassakin päässä. Niiden valmistuttua niihin majoitettiin runsaasti sellaisia sodan jaloista Suomeen evakuoituja inkeriläisiä naisia, jotka olivat Tampellassa työssä.


title: Petsamo (Tampere)

text: Tämän lisäksi Tampella rakennutti 4 kaksikerroksista asuintaloa Saukonmäen vielä vapaina oleville tonteille Vainiokadun varteen, Kaupinkadusta kaupunkiin päin. Näiden talojen työmaalla oli mestarina lähes kansalliskirjailijaksi myöhemmin tunnustettu Kalle Päätalo. Näissä Vainio- ja Kaupinkadun kulmatonteille rakennetuissa kaksikerroksisissa puutaloissa oli puulämmitys. Ensimmäinen talo kaupungilta tultaessa oli ”Herraintalo”, koska siinä oli isommat asunnot ja vähän enemmän ”luksusta”, joka tarkoitti lähinnä kylpyhuonetta ja kaakeliuuneja. Muissa taloissa asunnot olivat pienempiä.


title: Petsamo (Tampere)

text: Näihin taloihin päästiin muuttamaan vuonna 1947. Esimerkiksi uudessa ”Herraintalon” asunnossa oli tilaa huomattavasti: kolme huonetta, palvelijanhuone, keittiö ja kylpyhuone. Kylpyvesi lämmitettiin boilerilla. Talon pesutupaan hankittiin asukkaille yhteinen pesukone. Se oli 1990-luvulla valtiovarainministerinäkin toimineen Iiro Viinasen isän firman suunnittelema ja valmistama Pesu-Kaisa. Se oli rumpupesukone, eli puutynnyri, jota pyöritettiin veivillä käsin. Näihin neljään taloon muutti ihmisiä paitsi Saukonmäen ulkopuolelta, myös mäen muista taloista.


title: Petsamo (Tampere)

text: Pian sotien jälkeen alkoi innokas rakentamisen kausi. Maansaantiin oikeutetut rintamamiehet saivat ostaa tontteja omakotirakentamista varten eri puolilta kaupunkia, sitä varten varatuilta alueilta. Vuodesta 1946 seuraavan vuosikymmenen puoliväliin mennessä olivat tampellalaiset pystyttäneet jo liki 700 uutta omakotitaloa. Samaan aikaan alkoi Tampella rakentaa uusia, nykyaikaisia kerrostaloja. Muun muassa Ilmarinkadun varteen nousi 1950-luvun alussa tampellalaisten pahinta asuntopulaa lievittämään viisi Alvar Aallon suunnittelemaa kerrostaloa, jotka saivat nimekseen Pekola. Ne tampellalaiset maansaantiin oikeutetut, jotka eivät halunneet tai voineet omakotitaloa rakentaa, perustivat As. Oy Kalevanlinnan, joka valmistui vuoden 1953 lopulla.


title: Petsamo (Tampere)

text: Samalla vuosikymmenellä Tampellan henkilökunta perusti useita muitakin asunto-osakeyhtiöitä, jotka rakennuttivat muun muassa Sammonkartanon seitsenkerroksiset asuintalot ja Liisanpuiston talon. Ne valmistuivat vuosikymmenen lopulla ja niissä oli yhteensä liki 300 asuntoa. Tämä vilkas rakentamisen kausi ja ihmisten halu päästä nykyaikaisilla mukavuuksilla varustettuihin omiin, entistä väljempiin asuntoihin, aiheutti luonnollisesti voimakaan muuttoliikkeen myös Pellavanpetsamossa. Siellä vuosikausia asuneet perheet muuttivat muualle ja muuttavien tilalle tuli uusia asukkaita, mutta hekin etsivät pian parempaa asumisen tasoa ja näin asukkaiden vaihtuvuus Saukonmäessä lisääntyi.


title: Petsamo (Tampere)

text:
Vanhojen puutalojen aika Pellavanpetsamossa alkoi olla ohi, koska vuonna 1921 Tampellan ja kaupungin välillä solmittu alkuperäinen vuokrasopimus päättyisi 1970. Tampella halusi sitä ennen ostaa koko Saukonmäen alueen, luovuttaakseen tontit perustettaville asunto-osakeyhtiöille omakustannushintaan. Neuvottelu kaupungin kanssa johtikin lopulta sopimukseen hieman laajemmasta alueesta. Alkuperäiseen vuokrasopimukseen oli sisältynyt noin 4,7 hehtaarin alue, jota myöhemmillä sopimuksilla oli laajennettu noin 6 hehtaariin, mutta nyt kaupunki oli valmis myymään 7 hehtaarin alueen. Hinnaksi sovittiin 1,78 miljoonaa markkaa.
Kun kauppasopimus vietiin kaupunginvaltuuston päätettäväksi, nostivat kommunistit siitä kovan äläkän. He eivät olisi myyneet niin halvalla. Ilmeisesti arvelivat siitä saatavan helposti korkeammankin hinnan, koska koemerkinnässä halukkaita osakkeenostajia oli ollut pitkälti toista sataa enemmän kuin suunnitelmaan sisältyviä asuntoja. Lopulta kauppa kuitenkin hyväksyttiin kaupunginvaltuustossa vuonna 1963. Asemakaava- ja rakennussuunnitelman teki arkkitehti Jaakko Tähtinen. Hän pyrki suunnittelemaan asunnot vastaamaan mahdollisimman hyvää Arava-tasoa. Alue myös oli tarkoitus liittää juuri rakenteilla olevaan kaupungin kaukolämpöverkkoon, jolloin lämpökeskuksen rakentamiselta ja siihen investoinnilta vältyttiin.


title: Petsamo (Tampere)

text: Saukonmäessä asui, muuttobuumista huolimatta, vielä koko joukko pitkäaikaisia ja jopa alkuperäisiä asukkaita siinä vaiheessa kun ostajaehdokkaita uusiin taloihin ruvettiin valitsemaan. Näille mäessä jo kauan asuneille tarjottiin mahdollisuus merkitä asunto rakennettavista taloista. Muut tampellalaiset saivat merkitä asunnon itselleen pääasiassa palveluvuosien lukumäärän mukaan – pisimpään palvelleet saivat siten etusijan. Valmistumassa oli 500 asuntoa. Tampella myönsi asunnonostajille auliisti edullisia lainoja. Aravatalossa neliöhinnaksi tuli noin 200 mk/m² ja kovan rahan talossa noin 550 mk/m².


title: Petsamo (Tampere)

text: Vanhojen rakennusten purkaminen aloitettiin 1960-luvun puolivälissä kun uudistaloja alettiin rakentaa. Ensimmäiset niistä valmistuivat 1966. Paitsi asuintaloja, alettiin myös vanhaan pyykkimetsään rakentaa Saukkolan toimitaloa ja ostoskeskusta. Tämä kompleksi valmistui 1968. Seuraavan vuosikymmenen alkupuolella olivat kaikki viisi 7-kerroksista tornitaloa valmistuneet Vainiokadun varteen. Isonmäen päälle, Omakadun oikeaan reunaan oli noussut yksi erillinen lamelli ja siitä vähän matkan päähän toinen, tavallista pitempi lamellitalo, joka ulottui Omakadun ja Kaupinkadun kulmaan saakka. Kolme erillistä ja kolme toisiinsa kytkettyä lamellitaloa valmistui Saukonmäen etelärinteeseen. Kaikki nämä talot olivat 3-kerroksisia. Kun viimeiset talot olivat valmiina, oli kaikki vanhan Pellavanpetsamon puutalot purettu.


title: Letti

text: Letti on punomalla kahdesta tai useammasta säikeestä valmistettu köysimäinen punos. Letittämällä valmistetaan esimerkiksi kampauksia (palmikko), pullapitkoja sekä vöitä tai koristenauhoja.


title: Letti

text: Tyypillisin letti tehdään kietomalla kolmea säiettä yhteen siten, että kummaltakin sivulta vuorotellen poimittu säie siirretään keskimmäisen säikeen yli. Tekniikka voidaan soveltaa myös neljälle, viidelle tai useammalle säikeelle.


title: Letti

text: Hiuksiin tehtyä lettiä kutsutaan myös nimellä palmikko, jolloin yleensä viitataan yhden letin kampaukseen. Venäläisperäisellä sanalla kassa tarkoitetaan suomen itämurteissa letitettyä tukkaa. Muita lettikampauksia ovat:Lettikampaus purkautuu, ellei sitä kiinnitetä jonkinlaisella hiuskiinnikkeellä.


title: Lost (2. tuotantokausi)

text: Lostin toinen tuotantokausi alkoi Yhdysvalloissa ja Kanadassa 21. syyskuuta 2005 ja jatkui aina 24. maaliskuuta 2006 saakka. Kausi jatkoi 47 lentokoneturmasta selvinneen tarinoiden kertomista. Kauden tapahtumat sijoittuvat marraskuun 4. ja 27. päivän välille vuoteen 2004. Tuottajat ovat sanoneet, että ensimmäinen kausi esitteli selviytyjät ja toinen kausi kertoo 1980-luvun tieteisryhmä Dharma-organisaatiosta sekä ”luukun” tutkimisesta.


title: Lost (2. tuotantokausi)

text: Kausi julkaistiin DVD:llä nimellä "Lost: The Complete Second Season - The Extended Experience" 5. syyskuuta 2006 ja Euroopassa 18. lokakuuta 2006.


title: Lost (2. tuotantokausi)

text: Jack, Locke ja Kate tutkivat luukkua ja kohtaavat Desmondin, joka on asunut luukun sisällä jo vuosia. Jack tajuaa tavanneensa Desmondin jo ennen saapumistaan saarelle. Shannon näkee Waltin viidakossa. Takaumassa Jack leikkaa naista, josta lopulta tulee hänen vaimonsa.


title: Lost (2. tuotantokausi)

text: Michael ja Sawyer ajautuvat takaisin rantaan. Rannalla he kohtaavat Jinin juoksemassa heitä kohti paettuaan ryhmältä, jonka he uskovat olevan Toisia. Luukussa eli Desmond pakottaa Locken kirjoittamaan numerot tietokoneeseen. Takaumassa Michael joutuu luovuttamaan kaksivuotiaan Waltin huoltajuuden tämän äidille, Susanille.


title: Lost (2. tuotantokausi)

text: Jack ja Locke saavat selville, että Dharma Initiative -tutkimusryhmä rakensi 1980-luvulla kontrolloimaan saaren elektromagnetismia. Michael, Sawyer ja Jin saavat selville, että lennon 815 takaosan selviytyneet pitävät heitä vankina. Takaumassa näytetään kuinka Locke kamppailee isäänsä liittyvien ongelmien kanssa ja suhteensa kanssa Heleniin, joka auttoi Lockea pääsemään eroon ongelmistaan isäänsä.


title: Lost (2. tuotantokausi)

text: Takaosan selviytyneet vievät Michaelin, Sawyerin ja Jinin hylätylle . Hurley saa tehtäväkseen jakaa selviytyjille luukusta löytynyttä ruokaa. Takaumassa Hurley lopettaa työnsä ja hänen paras ystävänsä kääntyy lottovoiton jälkeen Hurleyta vastaan.


title: Lost (2. tuotantokausi)

text: Michael lähtee etsimään Waltia. Mr. Eko ja Jin lähtevät Michaelin perään ja näkevät Toiset. Sun kadottaa kihlasormuksensa, mutta löytää sen kuitenkin lopulta. Takaumassa Sun ja Jin elävät aikaa ennen tapaamistaan.


title: Lost (2. tuotantokausi)

text: Shannon uskoo Waltin olevan saarella ja alkaa etsiä tätä. Sawyerin ollessa lähellä kuolemaa takaosan selviytyneet matkaavat toiselle puolelle saarta muiden selviytyjien luo. Ana Lucia kohtaa viidakossa Shannonin, luulee tätä Toiseksi ja ampuu tämän. Takaumassa Shannon joutuu selviämään isänsä kuolemasta.


title: Lost (2. tuotantokausi)

text: Ensimmäiset 48 päivää onnettomuuden jälkeen näytetään takaosan selviytyneiden näkökulmasta. Monena yönä Toiset tulevat takaosan selviytyneiden leiriin ja kidnappaavat useita selviytyneistä, pakottaen jäljelle jääneet hakemaan turvaa . Ana Lucia tappaa Toiseksi paljastuneen Goodwinin.


title: Lost (2. tuotantokausi)

text: Mr. Eko tuo Sawyerin saamaan Jackilta hoitoa ampumahaavaansa. Takaosan selviytyneet saapuvat muiden etuosan selviytyneiden leiriin. Takaumassa poliisina toimiva Ana Lucia tappaa miehen, joka oli ampunut Ana Luciaa ja aiheuttanut tälle keskenmenon.


title: Lost (2. tuotantokausi)

text: Kate hoitaa haavoitunutta Sawyeria Shannonin hautajaisten aikana, joihin myöskään Ana Lucia ei osallistu. Lockea ja Mr. Ekoa varoitetaan käyttämästä tietokonetta kommunikointiin, mutta Michael käyttää sitä kommunikoidessaan Waltiksi luulemansa henkilön kanssa. Takaumassa Kate räjäyttää talonsa ja tappaa samalla isänsä Waynen, jota hän luuli isäpuolekseen. Katen oikea isäpuoli on töissä armeijalla.


title: Lost (2. tuotantokausi)

text: Charlie vie Mr. Ekon huumeita salakuljettaneelle Beachcraft-koneelle, josta Mr. Eko löytää veljensä. Charlie ottaa osan koneen patsaista, jotka on täytetty heroiinilla ja Claire menettää luottamuksensa Charlieen. Takaumassa Mr. Eko on huumeparoni Nigeriassa ja aiheuttaa vahingossa veljensä kuoleman.


title: Lost (2. tuotantokausi)

text: Michael jättää selviytyneet ja lähtee etsimään Waltia. Jack, Locke ja Sawyer yrittävät jäljittää Michaelia ja kohtaavat Toiset. Toiset saavat Katen panttivangiksi ja luovuttavat tämän Jackin, Locken ja Sawyerin antaessa Toisille kaikki aseensa ja lupaavansa palata takaisin. Takaumassa Sarah jättää aviomiehensä Jackin.


title: Lost (2. tuotantokausi)

text: Charlie näkee unta, jossa Aaron on hengenvaarassa. Charlista tuntuu, että Aaron täytyy kastaa. Charlie riitaantuu Clairen kanssa täysin, ja Locke takavarikoi Charlien heroiinit. Takaumassa Charlien Drive Shaft -yhtye yrittää saada takaisin entistä mainettaan, siinä kuitenkaan onnistumatta.


title: Lost (2. tuotantokausi)

text: Kun Sunin kimppuun hyökätään, Jackin, Locken, Katen ja Ana Lucian välille syntyy jännitettä aseita koskien. Paljastuu, että Sawyer jaCharlie huijasivat kaikkia, jotta Sawyer saisi aseet itselleen ja jotta Charlie saisi kostettua Lockelle. Takaumassa Sawyer huijaa vastentahtoisesti naista jota kohtaan hänellä on tunteita.


title: Lost (2. tuotantokausi)

text: Rousseau johdattaa Sayidin miehen luo, jonka hän uskoo olevan yksi Toisista. Sayid palaa kiduttaa tietoa Henry Gale -nimiseltä vangilta, jonka myös Sayid uskoo olevan yksi Toisista. Takaumassa Sayid kiduttaa vankia ensimmäistä kertaa.


title: Lost (2. tuotantokausi)

text: Kun Aaron sairastuu, Claire, Kate ja Rousseau matkaavat hylätylle , jossa Clairea pidettiin vankina. Jack ja Locke riitelevät siitä, mitä Henrylle pitäisi tehdä. Clairen muistot Ethanin vankina olemista ja paostaan Rousseaun, tyttären Alexin avulla palaavat.


title: Lost (2. tuotantokausi)

text: Ana Lucia, Sayid ja Charlie lähtevät etsimään Henryn kuumailmapalloa. Sun saa tietää olevansa raskaana. Takaumassa Sun saa tietää Jinin olevan steriili. Sun vakuuttaa, ettei hänellä ole ollut seksuaalisia suhteita muihin, mikä tarkoittaa että saari on mahdollistanut Sunin ja Jinin välisen hedelmöityksen.


title: Lost (2. tuotantokausi)

text: Locke jää jumiin panssariovien alle, jolloin Henry joutuu syöttämään numerot tietokoneeseen. Ana Lucia, Sayid ja Charlie palaavat ja paljastavat, että Henry valehtelee ja että tämä on oikeasti yksi Toisista. Takaumassa Helen torjuu Locken kosinnan, koska Locke ei pysty päästämään irti tuskasta jota tämän isä on aiheuttanut.


title: Lost (2. tuotantokausi)

text: Hurley kohtaa vanhan mielikuvitusystävänsä Daven viidakossa, ja hänen suhteensa Libbyyn syvenee. Locke kyseenalaistaa sitoumuksensa , kun Henry väittää, ettei ikinä syöttänyt koneeseen numeroita. Hurley muistelee aikaansa mielisairaalassa. Takauman kautta paljastuu, että myös Libby oli mielisairaalan potilas.


title: Lost (2. tuotantokausi)

text: Bernard yrittää rakentaa rannalle SOS-merkkiä, mutta lopettaa aikeensa kun Rose kertoo haluavansa jäädä saarelle, koska hän uskoo sen parantaneen syövän. Takaumassa Rose ja Bernard viettävät kuherruskuukauttaan Australiassa. Jack ja Kate Austen yrittävät tavata Toiset, tarkoituksenaan saada vaihdettua Henry Waltiin. Kaksikko kohtaakin Michaelin.


title: Lost (2. tuotantokausi)

text: Michael palaa mukanaan uutinen, että Toiset ovat puolustuskyvyttömiä. Ana Lucia Cortez yrittää saada Henryn kertomaan totuuden. Hurley vie Libbyn yllätystreffeille. Michael tappaa Ana Lucian ja Libbyn ja ampuu myös itseään, lavastaakseen Henryn paon. Takaumassa Ana Lucia toimii Christianin henkivartijana Australiassa.


title: Lost (2. tuotantokausi)

text: Mr. Eko ja Locke löytävät , joka on tarkoitettu tarkkailuun videokameroiden avulla. Jack yrittää pelastaa Libbya, joka kuitenkin menehtyy. Takaumassa Mr. Eko tutkii nuoren tytön kuolemaan liittyvää ihmettä australialaisena pappina.


title: Lost (2. tuotantokausi)

text: Michael vakuuttelee Jackin, Katen, Sawyerin ja Hurleyn auttamaan Waltin pelastamisessa. Ana Lucian ja Libbyn hautajaisissa Sayid kertoo Jackille epäilyksensä siitä, että Michael saattaa toimia Toisten käskyjen alaisena. Takaumassa paljastuu, että ollessaan Toisten vankina Michael teki sopimuksen vapauttaa Henry ja vaihtaa Jack, Kate, Sawyer ja Hurley Waltiin. Selviytyneet näkevät purjeveneen rantavesissä.


title: Lost (2. tuotantokausi)

text: Takaumassa Desmond haaksirikkoutuu saarelle ja elää Kelvinin kanssa, jonka hän vahingossa tappaa. Michael johdattaa Jackin, Katen, Sawyerin ja Hurleyn Toisten luo. Toisten johtajaksi paljastuva Henry vapauttaa Hurleyn, antaen tehtäväksi varoittaa muita selviytyneitä olla yrittämättä pelastaa Jackia, Katea ja Sawyeria. Toiset päästävät Michaelin ja Waltin lähtemään veneellä saarelta. Desmond palaa Joutsen-asemalle ja tajuaa, että Oceanic Airlinesin lento 815 putosi saarelle samana päivänä jona hän syötti numerot tietokoneeseen liian myöhään. Locke hajottaa tietokoneen, ja laskurin mennessä nollaan asema joutuu kaaokseen. Desmond käyttää Kelviniltä saamaansa avainta ”tuhotakseen padon”, minkä jälkeen Joutsen-asema räjähtää. Epilogissa Penelope ”Penny” Widmorelle työskentelevät tutkijat paikantavat saaren.


title: Funeral Song (The Resurrection)

text: Funeral Song (The Resurrection) on suomalaisen rockyhtye The Rasmuksen single. Se on järjestyksessään neljäs singleirroitus Dead Letters-albumilta. Single julkaistiin helmikuussa 2004, se oli korkeimmillaan Suomen virallisella singlelistalla sijalla kaksi ja pysyi siellä seitsemän viikkoa.


title: Funeral Song (The Resurrection)

text: "Funeral Song" nauhoitettiin "Nord Studios"illa, kuten koko Dead Letters-albumi. Kappaleesta tehtiin uusi miksaus singleä varten. Sen tuottajina toimivat Mikael Nord Andersson ja Martin Hansen, jotka tuottivat niin Dead Lettersin kuin aiemman "Into"-albumin että seuraavan albumin, "Hide from the Sun"inkin. Lisäksi singleltä löytyy ennen julkaisematon bonuskappale "If You Ever", jonka oli tarkoitus alun perin tulla Dead Lettersille, mutta pudotettiin kappaleiden joukosta.


title: Funeral Song (The Resurrection)

text: "Funeral Song"ille tehtiin video Tukholmassa. Sen ohjasivat usean The Rasmuksen videon ohjanneet Niclas Fronda ja Frederik Löfberg. Videoa varten Tukholman Brommasta pysäytettiin liikenteeltä kadunpätkä, ja tekosadetta tekemään saatiin palokunta, joka ruiskutti talojen katoilta vettä alas kadulle. Yhtyeen laulaja Lauri Ylönen kävelee sateessa sateenvarjoja kantavien ihmisten edessä. Hänen avatessaan takkinsa sen alta lentää pois korppeja. Yhtyeen muita jäseniä ei näytetä videossa. Videon loppupuolella Lauri saapuu kolaripaikalle, jossa hän polvistuu loukaantuneen naisen äärelle. Funeral Songin video on The Rasmuksen synkkämielisin video ja sai "Mtv's Emma Gaala award" -palkinnon parhaasta videosta.


title: Kapitan Dranitsyn

text: Kapitan Dranitsyn on matalakulkuinen polaarijäänmurtaja, joka suunniteltiin toimimaan Pohjois-Siperian jokien matalilla suistoalueilla. Sen sisaraluksia ovat Kapitan Sorokin (1977), Kapitan Nikolaev (1978) ja Kapitan Khlebnikov (1981). Murtajan kastoi telakan laiturissa Neuvostoliiton Suomen suurlähettiläs V. M. Sobolev.


title: Kapitan Dranitsyn

text: Uusi murtaja suunniteltiin olemaan pitkiä ajanjaksoja merellä. Siksi miehistön viihtyvyyteen kiinnitettiin erityistä huomiota. Miehistö sijoitettiin yhden hengen hytteihin, joissa jokaisessa oli oma kylpyhuone. Laivaan rakennettiin myös oma 54 hengen elokuvateatteri, sauna, uima-allas, kuntosali, kirjasto, valokuvalaboratorio ja sairasosasto, jossa oli myös leikkaussali. Aluksen tilasi V/O Sudoimport ja myöhemmin sen omistajaksi tuli Murmansk Shipping Company.


title: Kapitan Dranitsyn

text: Kapitan Dranitsyn varusteltiin keväällä 1994 Turun korjaustelakalla risteilykäyttöön. Murtaja tekee tutkimusmatkoja ja risteilyjä pohjoisille napa-alueille ja Etelämantereelle. Turussa laivan hyttien varustelutasoa parannettiin ja rakennettiin yli sadan hengen ravintolatilat ja 50 hengen baari. Lisäksi kunnostettiin luentosalia, saunaa, lämmitettävää uima-allasta ja keittiötiloja. Murtajassa on 49 hyttiä sadalle matkustajalle. Hyteissä on tilava kylpyhuone, pöytä ja kaksi vuodetta.


title: Kapitan Dranitsyn

text: Pääteho saadaan kuudesta Wärtsilän Vaasan tehtaan rakentamasta Wärtsilä-Sulzer 9ZL40/48 -dieselmoottorista. Koneteho on yhteensä 18 271 kilowattia. Kukin moottori on kytketty omaan 3 800 kW tehoiseen Strömberg-vaihtovirtageneraattoriin. Kolme potkurimoottoria ovat tasavirtatyyppisiä ja niitä syötetään dioditasasuuntimien välityksellä. Kokonaisakseliteho on 16 200 kW. Kukin kolmesta peräpotkurista on kiinteäsiipinen. Aputeho tuotetaan viidellä Wärtsilä 624 TS -dieselmoottorilla, joista kunkin teho on 810 kW. Lisäksi ilmapuhallusjärjestelmän kompressoreja käyttää kaksi Wärtsilä 624 TS -dieselmoottoria.


title: Carausius

text: Marcus Aurelius Mausaeus Carausius (k. 293) oli roomalainen usurpaattori, joka julistautui keisariksi noin vuonna 286 Britanniassa ja Pohjois-Galliassa. Carausius hallitsi seitsemän vuoden ajan.


title: Carausius

text: Carausius sai tehtäväkseen johtaa Britannian laivastoa frankkeja ja sakseja ryöstöretkiä vastaan. Keisari Maximianus epäili kuitenkin, että Carausius piti osan ryöstösaaliistaan itse. Maximianus määräsi Carausiuksen teloitettavaksi. Saatuaan kuulla teloituskäskystä Carausius julisti itsensä keisariksi vuoden 286 lopulla tai vuoden 287 alussa. Maximianus aikoi hyökätä Britanniaan vuonna 288 tai 289, mutta tämä epäonnistui.


title: Carausius

text: Vuonna 293 Constantius I Chlorus, länsi Rooman uusi "caesar" hyökkäsi Carausiuksen valtaa vastaan Galliassa. Constantius alkoi piirittää Carausiusta Bononian satamakaupungissa, mutta pian Carausiuksen valtionvarainhoitaja Allectus murhasi hänet ja otti vallan omiin käsiinsä. Allectuksen hallituskausi kesti kolme vuotta ennen kuin Constantiuksen upseeri Asclepiodotus kukisti hänet.


title: Ekotoksikologia

text: Ekotoksikologia on tieteenala, joka on erikoistunut tutkimaan luonnossa esiintyviä ja sinne joutuvia myrkkyjä sekä niiden vaikutuksia kaikkiin eliöihin. Ekotoksikologia on laajin toksikologian ala. Tutkimuskohteita ovat muun muassa raskasmetallien pitoisuuksien mittaaminen esimerkiksi vesistä ja eliöistä sekä ympäristömyrkyt. Ekotoksikologia eroaa toksikologiasta siinä, että toksikologiassa tutkitaan myrkkyjen vaikutusta yksilöihin, kun taas ekotoksikologiassa vaikutusta ekosysteemeihin ja populaatioihin.


title: Ekotoksikologia

text: Ekotoksikologia-termin otti ensimmäisenä käyttöön René Truhaut vuonna 1969. Termin määrittely heijasti kasvavaa huolenaihetta siitä, miten ympäristökemikaalit vaikuttavat muihin lajeihin kuin ihmiseen; aiemmin toksikologia oli painottunut ympäristökemikaalien ihmiselle haitallisiin vaikutuksiin. Ekotoksikologiaa voidaan pitää laajemman ympäristötoksikologian tieteenalana.


title: Kaukoputken rakentaminen

text: Kaukoputkien harrasterakentaminen (engl. ATM, Amateur Telescope Making) sai alkunsa Suomessa siitä, kun Ursan 1947 ilmestyneessä julkaisussa Tähtitieteen harrastajan kirja julkaistiin Uuno Pesosen artikkeli asiasta. Tuohon aikaan ei tähtiharrastajille ollut kovinkaan paljon kaukoputkia markkinoilla, mutta jotkut harrastajat perehtyivät niiden valmistamiseen itse.


title: Kaukoputken rakentaminen

text: Myös seuraavassa 1954 ilmestyneessä Ursan julkaisussa oli J.M. Heikinheimon artikkeli samasta asiasta. Hänestä tulikin johtava suomalainen peilikaukoputkien harrastajavalmistaja. Hän kirjoitti 1966 kirjan Teemme peilikaukoputken, jonka Ursa kustansi aluksi 500 kpl monisteena. Kirjasta otettiin useita uusia painoksia.


title: Kaukoputken rakentaminen

text: Vielä 1985 Jari Turunen kirjoitti uuden Ursan kustantaman kirjan, Kaukoputken rakentajan käsikirjan. Siinä oli myös runsaasti optiikan perusteita. Tämä kirja on hyvä perusteos jokaiselle kaukoputken rakentamisesta kiinnostuneelle. Nykyisin aiheesta toki löytyy paljon tietoa myös internetistä, tosin hyvin harvoin suomeksi.


title: Kaukoputken rakentaminen

text: Omatekoiset kaukoputket ovat lähes aina Newton-tyyppisiä peilikaukoputkia, koska tämä kaukoputkityyppi on helpoin rakentaa. Asiaan vihkiytyneet ovat tosin rakentaneet muitakin konstruktioita, mukaan lukien linssikaukoputket.


title: Kaukoputken rakentaminen

text: Yleensä harrastaja aloittaa hiomalla esimerkiksi 20 cm:n läpimittaisen kaukoputken peilin. Sitä testataan yleensä , jotta siihen saadaan tarvittava noin 1/10 valoaallon tarkkuus. Myös yksinkertaisempi Ronchi-testi, jossa peiliä valaistaan hilan läpi, on yleinen itse hiottujen peilien testaustapa.


title: Kaukoputken rakentaminen

text: Peilin valmistusta varten on hankittava kaksi samankokoista lasikiekkoa, joista toisesta tulee peili ja toista käytetään työkaluna. Lisäksi tarvitaan hioma-ainesarja, kiillotuspikeä ja ceriumoksidia. Hiominen tapahtuu tukevan pöydän päällä, jonka ympäri on voitava kävellä vapaasti.


title: Kaukoputken rakentaminen

text: Ennen työn aloitusta on sekä peilin että työkalukiekon reunoihin syytä hioa kovasimella vähintään yhden millimetrin viisteet käsivammojen ja lohkeilemisen välttämiseksi, ellei niissä sellaisia ole jo valmiiksi. Viistettä on työn edistyessä hiottava lisää mikäli huomataan sen kuluneen liian vähiin.


title: Kaukoputken rakentaminen

text: Ensimmäinen työvaihe on karkeahionta, jonka tarkoituksena on saada alun perin tasapintaiseen lasikiekkoon haluttu kaarevuus. Toinen lasikiekoista, jota sanotaan työkalukiekoksi, kiinnitetään tukevasti hiomapöytään ja sen päälle ripotellaan teelusikallinen hiomajauhetta, joka on tavallisesti piikarbidia. Hiomajauhe kostutetaan vedellä esimerkiksi sumutepullon avulla ja toinen lasikiekko, josta tulee peili, pannaan työkalun päälle. Hiominen aiheuttaa sen, että alempi lasikiekko kuluu reunoilta (muuttuen kuperaksi) ja ylempi keskeltä (muuttuen koveraksi). Pinnoista tulee pallopintoja.


title: Kaukoputken rakentaminen

text: Itse hiominen tapahtuu seuraavasti. Peiliä työnnetään edestakaisin työkalun päällä jonkin verran painaen. Aina muutaman edestakaisen työnnön jälkeen peiliä pyöritetään käsissä hitaasti ympäri aina saman verran sekä siirrytään hitaasti toiseen kohtaan hiomapöydän ympäri kiertäen (toiseen suuntaan kuin peilin pyörityssuunta).


title: Kaukoputken rakentaminen

text: Hiomisessa on luonnollisesti pyrittävä symmetrisyyteen keskipisteen suhteen, mutta liiallista säännöllisyyttä ja konemaisuutta hiomatavoissa on vältettävä. Käsityönä hiottu optiikka on yleensä korkealaatuista juuri siitä syystä, että esimerkiksi lasinhiomakoneen työliike on usein liiankin säännöllinen. Syy, miksi tämä yleensä on mahdollista, on siinä, että keskimäärin yhtä paljon joka suuntaan syntyvät muotovirheet ja epäsäännöllisyydet kumoavat toisensa keskipisteen suhteen, jolloin lopputulos on hyvin lähellä ideaalista pallopintaa.


title: Kaukoputken rakentaminen

text: Muutaman minuutin välein on aina lisättävä hioma-ainetta ja vettä. Samalla kannattaa pestä hiomajäte pois huuhtelemalla peiliä vesiämpärissä.


title: Kaukoputken rakentaminen

text: Välillä on syytä mitata, paljonko polttoväli on lyhentynyt. Polttovälin mittaus onnistuu kastelemalla peili ja valaisemalla sitä taskulampulla (polttoväli on puolet kaarevuussäteestä) tai auringonvalolla (jolloin polttoväli saadaan mitattua suoraan, muista varoa kirkasta heijastusta).


title: Kaukoputken rakentaminen

text: Karkeahiontaa jatketaan, kunnes haluttu polttoväli on saavutettu. Jos polttoväliä halutaan hioa takaisinpäin (pidemmäksi), on peili laitettava alimmaiseksi ja työkalu päällimmäiseksi.


title: Kaukoputken rakentaminen

text: Hienohionta tapahtuu samalla tavoin kuin karkeahionta, mutta nyt tarkoituksena on silottaa pintaa asteittain niin sileäksi, että kiillottaminen on mahdollista. Nyt käytetään hienojakoisempaa hioma-ainetta. Työliike tuntuu myös tässä vaiheessa kevyemmältä. Eri hiomavaiheita on yleensä neljä tai viisi, ja jokaisessa vaiheessa käytetään hienojakoisempia rakeita kuin edellisessä.


title: Kaukoputken rakentaminen

text: Koska polttoväli voi periaatteessa yhä muuttua, on syytä vaihtaa välillä työkalu päällimmäiseksi ja peili alimmaiseksi. Näin polttoväli pysyy kutakuinkin vakiona ja joitakin muotovirheitä ehkä vältetään.


title: Kaukoputken rakentaminen

text: Vaihdettaessa raekokoa on aina puhdistettava peilistä kaikki hiomarakeet ja lasijäte pois. Myös työpiste ja kädet on huolellisesti pestävä. Jos jonnekin jää aiemmasta hiomavaiheesta jääneitä karkeampia hiomarakeita, ne aiheuttavat naarmuja joutuessaan peilin ja työkalun väliin. Puhdistusämpäriin sakkautuvaa hiomajätettä ei pidä kaataa viemäriin, sillä tämä moska tukkii nopeasti putkiston.


title: Kaukoputken rakentaminen

text: Kiillotus tehdään, kun hienohionta on saatu loppuun. Kiillotusta varten on sulatettava kiillotuspikeä ja valettava työkalukiekon päälle pikialusta, johon painellaan viivaimella ristikkäisiä uria. Urien väliin jäävät tasaiset pikineliöt sivellään ceriumoksidiliuoksella ja peiliä työnnetään epäsäännöllisin liikkein pikialustan päällä, mutta muuten periaatteessa samalla tavoin kuin hiomavaiheessa. Kiillotus vie aikaa vähintään lähemmäs kymmenen tuntia.


title: Kaukoputken rakentaminen

text: Kun peili on kokonaan kiiltävä, on vuorossa pinnan muotoilu paraboloidiksi. Tähänkin työvaiheeseen käytetään pikialustaa, mutta nyt peiliä liikutellaan eräänlaista siksak-liikettä käyttäen ja vain muutaman minuutin jaksoissa. Välillä tarkkaillaan peilin muotoa esimerkiksi Ronchi-testin avulla. Jos kaikki sujuu hyvin, tämä työvaihe ei kestä kovin kauan.


title: Kaukoputken rakentaminen

text: Kiillotettu kaukoputken peili, jopa aluminoimattomana, keskittää valtavan määrän auringonvaloa polttopisteeseen. Silmään osuessaan tällainen sädekimppu voi vaurioittaa verkkokalvoa. Silmän verkkokalvolla ei ole kipureseptoreja, joten ihminen ei ehkä edes huomaa silmävauriota ennen kuin on liian myöhäistä. Peili voi helposti sytyttää myös tulipalon. Ainoa turvallinen tapa välttyä edellä mainituilta vaaroilta on säilyttää keskentekoista kaukoputkipeiliä poissa suorasta auringonvalosta.


title: Kaukoputken rakentaminen

text: Kun peili on täysin kiiltävä ja muotoiltu, se toimitetaan alan liikkeeseen aluminoitavaksi. Lopputuloksena peilin pintaan tulee hyvin ohut alumiinikalvo, jonka päällä on toinen kerros muuta ainetta alumiinikalvon suojana.


title: Kaukoputken rakentaminen

text: Pääpeilin lisäksi täytyy valmistaa putki ja jalusta. Apupeilin ja okulaarit harrastaja yleensä ostaa valmiina.


title: Kaukoputken rakentaminen

text: Putkelle on vaatimuksena, että se on riittävän tukeva optisten osien pitämiseksi toisiinsa nähden paikoillaan. Materiaalivaihtoehtoja on monia, ja yleensä putkeksi käy tukevasta vanerista rakennettu neliöputki kutakuinkin yhtä hyvin kuin paksu ja pyöreä ilmastointiputkikin.


title: Kaukoputken rakentaminen

text: Putkeen ei pitäisi päästä valoa sisään muuten kuin putken suusta. Sisäpinnoista heijastuvan hajavalon estämiseksi pinta maalataan mattamustaksi. Mahdolliset raot ja saumakohdat kannattaa tilkitä esimerkiksi puulistoilla.


title: Kaukoputken rakentaminen

text: Putkea ei edes tarvita, jos sen sijasta käytetään alumiiniputkista tehtyä, mustalla kankaalla verhottavaa ristikkorakennetta.


title: Kaukoputken rakentaminen

text: Viime vuosina jalustana on yleistynyt ns. Dobson-jalusta, sillä se on melko kevyt ja suhteellisen helppo valmistaa. Jalustalta vaaditaan hyvää tukevuutta, sillä omatekoiset kaukoputket eivät yleensä ole aivan kevyitä.


title: Kaukoputken rakentaminen

text: Putken kylkeen on suositeltavaa kiinnittää etsintäkaukoputki, joka yleensä ostetaan valmiina tai sen voi valmistaa esimerkiksi vanhasta kiikarista. Muussa tapauksessa kaukoputkella on hyvin vaikeaa löytää taivaalta kohteita.


title: Kaukoputken rakentaminen

text: Harrastajat voivat myös ostaa valmiin peilin ja keskittyä putken ja jalustan valmistamiseen. Harrastaja voi myös modifioida valmista kaukoputkea tai rakentaa sen ympärille tähtitornin.


title: Kaukoputken rakentaminen

text: Kaukoputken rakentamisen kustannukset tulevat lasikiekoista, hioma- ja kiillotustarvikkeista, pääpeilin pinnoituksesta sekä apupeilin ja okulaarien hankinnasta. Tästä huolimatta kuitenkin itse tehty kaukoputki yleensä tulee huomattavasti edullisemmaksi kuin samankokoinen kaupasta ostettu putki.


title: Kaukoputken rakentaminen

text: Optiikkaa lukuun ottamatta valmistukseen on mahdollista käyttää kierrätysmateriaaleja (esimerkiksi vaneri- tai lastulevyjäte) tai muuten saada raaka-aineet ilmaiseksi.


title: Kaukoputken rakentaminen

text: Toinen merkittävä etu on se, että käsin hiotun optiikan voi tehdä niin tarkaksi kuin osaa ja haluaa, kun taas kaupalliset valmistajat saattavat lopettaa työn "riittävän hyvän" tason saavutettuaan.


title: Kaukoputken rakentaminen

text: 2000-luvulle tultaessa kaupalliset kaukoputket ovat jo niin halpoja ja hyviä, ettei kannata enää rakentaa itse, jollei ole kosolti ylimääräistä aikaa, kiinnostusta ja rahaa siihen.


title: Itämetro

text: Itämetro (myös Östersundomin metro) on Helsingin metron suunniteltu jatko Mellunmäen asemalta itään. Itämetron asemista yksi on suunniteltu Vantaalle, kolme Helsinkiin ja yksi Sipooseen. Metron on tarkoitus palvella Helsingin, Vantaan ja Sipoon alueille rakennettavan uuden Östersundomin alueen noin 70 000 asukasta. Sipoo on selvittänyt metron jatkamista Sibbesborgiin tai Eriksnäsiin.


title: Itämetro

text: Itämetron varhaisimmissa suunnitelmissa vuonna 2007 siitä suunniteltiin noin kuuden kilometrin mittaista ja siihen oli määrä rakentaa kolmesta neljään uutta asemaa. Metron hinnaksi arvoitiin tuolloin vain 150 miljoonaa euroa. Rakentamista suunniteltiin aloitettavaksi 2013, jolloin länsimetron olisi alun perin ollut tarkoitus valmistua. Mellunmäki–Majvik-metroradan esiselvitys valmistui 2010. Vuotta myöhemmin julkaistussa Helsingin seudun liikenteen HLJ 2011 -raportissa sen rakennustöitä esitettiin aloitettavaksi vuoteen 2020 mennessä. Neljä vuotta myöhemmin julkaistu HLJ 2015 -raportti siirsi itämetron toteutustavoitetta vasta vuosille 2025–2040. Östersundomin yleiskaavan alustavassa toteutusaikataulussa metron toteutus on ajoitettu 2020-luvun puolivälistä 2030-luvun alkuun.


title: Itämetro

text: Itämetron ensimmäinen suunniteltu osa Mellunmäestä Majvikiin olisi noin kymmenen kilometriä pitkä ja osittain maanalainen. Sille suunniteltiin alun perin kolmesta kuuteen uutta asemaa, joista vuoden 2014 joulukuussa valmistuneessa yleiskaavaehdotuksessa esitettiin toteutettavaksi viittä Vantaan Länsisalmeen, Helsingin Salmenkallioon, Östersundomiin ja Sakarinmäkeen, sekä Sipoon Majvikiin. Uusista asemista neljää suunniteltiin maanalaisiksi.


title: Itämetro

text: Sipoon vuonna 2013 teettämässä itämetron jatkeen esiselvityksessä esitettiin kolmea vaihtoehtoista reittiä metrolle. Ensimmäisessä metro kulkisi Majvikistä Sibbesborgiin Västerskogin ja Räddarbyn kautta. Radan jatkoa tutkittiin myös Sibbesborgista Eriksnäsiin. Metroradan pituudeksi tulisi ensimmäisessä vaihtoehdossa 6,34 kilometriä Sibbesborgiin tai 8,57 kilometriä Eriksnäsiin. Eriksnäsin asema olisi kokonaan maanalainen, Sibbesborgin osittain, muiden kahden ollessa pinta-asemia.


title: Itämetro

text: Toinen reittivaihtoehto kulkisi jotakuinkin samaa linjausta ensimmäisen kanssa. Metron toinen asema olisi tosin Västerskogin sijasta Sipoon Joensuussa. Toisen reittivaihtoehdon pituudeksi tulisi 6,29 kilometriä Sibbesborgiin ja 8,58 kilometriä Eriksnäsiin.


title: Itämetro

text: Kolmannessa reittivaihtoehdossa metrorata kulkisi muita selvästi etelämpänä Sipoon rannikkoa pitkin. Radan pituudeksi tulisi tällöin 6,27 kilometriä Eriksnäsiin ja 8,51 kilometriä Sibbesborgiin metron kulkiessa Gumbostrandin, Hitån, Eriksnäsin ja Sibbesborgin asemien kautta. Asemista Sibbesborg olisi osittain maanalainen ja Eriksnäs kokonaan muiden kahden ollessa pinta-asemia.


title: Suruaika (yhtye)

text: Suruaika oli tamperelainen vuonna 1997 (nimellä Todellisuus 666) perustettu goottirock- ja post-punk-yhtye. Yhtyeeseen kuuluivat tuolloin Matthew (laulu ja kielisoittimet), Tuomas (tekstit) ja Toni (koneet).


title: Suruaika (yhtye)

text: Todellisuus 666 oli sarjakuvamainen, rumpukoneella tahditettu ja vahvasti suomalaista goottiperinnettä (Musta Paraati, Silmät) jatkanut kokoonpano. Yhtyeen vaihtaessa nimeään Suruajaksi muuttui myös linja hieman vakavampaan suuntaan. Plastic Passion -levy-yhtiölle tehty "Avointen hautojen päivä" olikin monen esikoisalbumin tavoin yhtyeen parhaat palat siihen asti koottuna. Toisen albumin "Nekropoli" (Cyberware Productions, 2004) julkaisuun mennessä yhtye oli ehtinyt vaihtaa rumpukoneen oikeaan rumpaliin ja tyyli muuttui alkuaikojen goottirockista kohti post-punkia. Vuonna 2006 ilmestyi "Nimesi jää elämään" -EP sekä kolmas täyspitkä "Pelkäämme vain toisiamme" (Cyberware Productions).


title: Suruaika (yhtye)

text: Yhtye päätti lopettaa toimintansa syksyllä 2007. Viimeiseksi julkaisuksi jäi 5. lokakuuta 2007 julkaistu "Noiduttu Sydän" -EP (Dracula Records).


title: Hajakuormitus

text: Hajakuormitus on luontoon tulevaa kemiallista kuormitusta, joka on lähtöisin useista pienistä lähteistä. Esimerkiksi maataloudesta aiheutuva kuormitus on hajakuormitusta, koska vesistöihin valuu ravinteita, kuten typpeä ja fosforia, useista pienistä lähteistä. Myös metsätalouden ja liikenteen typpi- ja fosforipäästöt ovat hajakuormitusta. Hajakuormituksen valvominen on juuri sen hajanaisuuden takia hankalaa, ja siten myös hajakuormituksen vähentäminen on hankalaa. Esimerkiksi Itämeren rehevöityminen aiheutuu paljolti veden ja ilman mukana tulevasta hajakuormituksesta. Hajakuormitukseen on vaikeaa vaikuttaa myöskään uusilla puhdistustekniikoilla, sillä sitä on hankalaa valvoa.


title: Hajakuormitus

text: Hajakuormitus eroaa pistekuormituksesta siinä, että pistekuormittaja on helposti paikallistettava.


title: Riikka Ala-Harja

text: Riikka Maria Ala-Harja (s. 21. huhtikuuta 1967 Kangasala) on suomalainen kirjailija ja dramaturgi.


title: Riikka Ala-Harja

text: Ala-Harja valmistui ylioppilaaksi Hämeenlinnan yhteiskoulun lukiosta vuonna 1986 ja opiskeli vuosina 1987–1988 Jyväskylän yliopiston yhteiskuntatieteellisessä tiedekunnassa. Vuosina 1988–1993 hän opiskeli Teatterikorkeakoulun dramaturgian laitoksella ja valmistui teatteritaiteen maisteriksi vuonna 1993. Hän on työskennellyt muun muassa kesätoimittajana "Hämeen Sanomissa", tuottajana ja dramaturgina Radioteatterissa sekä kolumnistina "Ylioppilaslehdessä ja" "Helsingin Sanomissa".


title: Riikka Ala-Harja

text: Vuonna 1990 Ala-Harja voitti J. H. Erkon novellikilpailun. Seuraavana vuonna hän sai osana Tiedon valo -työryhmää Sokeain kuunnelmapalkinnon. Ala-Harjan esikoisteos "Tom Tom Tom" julkaistiin vuonna 1998. Se oli ilmestymisvuonnaan ehdolla Finlandia-palkinnon ja Helsingin Sanomain kirjallisuuspalkinnon saajaksi ja sai Gummeruksen Kaarlen palkinnon vuonna 1999. Myös Ala-Harjan kuudes romaani "Maihinnousu" (2012) oli Finlandia-palkintoehdokkaana. Ala-Harjan ensimmäinen lastenromaani "Kahden maan Ebba" nousi lasten- ja nuortenkirjallisuuden Finlandia-ehdokkaaksi vuonna 2017, Arvid Lydecken -palkintoehdokkaaksi sekä Luku-Varkaus -ehdokkaaksi vuonna 2018.


title: Riikka Ala-Harja

text: Muun tuotantonsa ohella Ala-Harja on tehnyt kuunnelmia Radioteatterille ja käsikirjoituksia muun muassa Matti Hagelbergin sarjakuva-albumeihin.


title: Riikka Ala-Harja

text: Ala-Harjalla oli myös oma galleria ”Alagalleria” Helsingissä vuonna 1999. Hän on myös toiminut MUU ry:ssä, pitänyt siellä näyttelyn ”Pintajännitys” vuonna 1997 sekä kuratoinut MUU ry:n 17-vuotisnäyttelyn Helsingin Taidehalliin yhdessä kolmen muun kuraattorin kanssa vuonna 2005.


title: Riikka Ala-Harja

text: Ala-Harja asui vuosina 2004-2011 Ranskassa, mutta muutti kesällä 2011 takaisin Suomeen. Hän asuu Helsingissä.


title: NSU Prinz

text: NSU Prinz oli länsisaksaisen NSU-tehtaan henkilöautomalli. Ensimmäinen Prinz oli kaksisylinterisellä, ilmajäähdytteisellä takamoottorilla varustettu nelipaikkainen sedan.


title: NSU Prinz

text: Vuodesta 1959 lähtien oli saatavilla coupé Sport Prinz jonka oli piirtänyt Franco Scaglione Bertonelta. Moottorina oli 583 cm bensiinimoottori.


title: NSU Prinz

text: Vuonna 1961 tuli myyntiin malli NSU Prinz 4, jossa oli aluksi 598 cm moottori. Vanhempaa mallia valmistettiin kuitenkin vuoteen 1962 asti. Prinz 4 muistutti muotokieleltään Chevrolet Corvairia mutta oli sitä pienempi. Kuten alkuperäinen Prinz, uusikin malli oli ilmajäähdytteisellä, kaksisylinterisellä takamoottorilla varustettu.


title: NSU Prinz

text: Vuodesta 1963 lähtien Prinz oli saatavilla nelisylinterisellä ilmajäähdytteisellä moottorilla. Vuonna 1965 Suomessa myytiin tällä tuhatkuutioisella moottorilla varustettua NSU Prinz 1000L -mallia, jossa oli 43 hevosvoimaa.


title: NSU Prinz

text: Vuonna 1969 Volkswagen otti yhtiön haltuunsa ja NSU sai nimen Audi-NSU AG. Prinzin valmistus lopetettiin vuonna 1973 noin 600 tuhannen valmistetun kappaleen jälkeen.


title: NSU Prinz

text: Neuvostoliittolainen autonvalmistaja ZAZ teki vuonna 1967 Prinzistä kopion ZAZ 966, jossa oli moottorina 900 cm ilmajäähdytteinen 30 hevosvoiman V4. Myöhemmin moottorina oli 1 200 kuutiosenttimetrin ja 39 hevosvoiman kone. Lisenssillä Prinziä valmistettiin PRETISin tehtaalla Jugoslavian Sarajevossa. Autoa valmistettiin lisenssillä myös Argentiinassa Autoarin tehtaalla, enimmäkseen malleja II ja III/30.


title: Riku Niemi Orchestra

text: Riku Niemi Orchestra (RNO) on vuonna 2005 perustettu rytmimusiikin ammattiorkesteri. Sen 25-henkisen orkesterikokoonpanon muodostavat big band ja jousisoitinryhmä. RNO esiintyy myös solistiorkesteri- ja kamarikokoonpanoina.


title: Riku Niemi Orchestra

text: Riku Niemi Orchestra kutsuu itseään koko Suomen orkesteriksi. RNO:n kotipaikka on Helsinki, mutta orkesteri konsertoi säännöllisesti eri puolilla maata. Syksyyn 2017 mennessä RNO on esiintynyt yhteensä 109 paikkakunnalla Suomessa. Riku Niemi Orchestra konsertoi myös sellaisilla seuduilla, joille muut orkesterit eivät juuri ulota toimintaansa. Näin RNO pyrkii osaltaan edistämään kulttuuripalvelujen alueellista tasa-arvoa.


title: Riku Niemi Orchestra

text: RNO:n ohjelmisto koostuu viihde- ja rytmimusiikin kotimaisten ja kansainvälisten klassikoiden lisäksi rohkeista poiminnoista musiikin eri tyylisuunnista. RNO myös tilaa teoksia kotimaisilta rytmimusiikin säveltäjiltä ja sovittajilta.


title: Riku Niemi Orchestra

text: Riku Niemi Orchestran vakituiseksi solistiksi oli kiinnitettynä vuosina 2006–2013 Jorma Kääriäinen. RNO:n solisteina ovat lisäksi esiintyneet sen omien muusikoiden ohella useat suomalaiset ja kansainväliset eturivin artistit.


title: Riku Niemi Orchestra

text: Riku Niemi Orchestra säesti esiintyjiä Suomen urheilugaalassa vuosina 2012–2016.


title: Riku Niemi Orchestra

text: Riku Niemi Orchestra saa toimintaansa rahoitusta opetus- ja kulttuuriministeriöltä sekä Helsingin kaupungilta.


title: Sivakka

text: Sivakan kylä eli Sivakkavaara Valtimolla, Pohjois-Karjalassa sijaitsee n. 20 kilometriä Valtimon keskustasta Kuhmoon päin, erämaiden keskellä. Asukkaita on n. 40. Kylän asutukset sijaitsevat Sivakkajärven lähellä. Järvestä laskee Valtimon vesistöön Sivakkajoki. Sivakassa on kaksi kyläkeskittymää: Sivakka ja Peri-Sivakka. Peri-Sivakan talot sijaitsevat korkealla vaaralla. Sivakkavaara on Valtimon Rasimäen kanssa eräs Suomen eniten tutkituista kylistä. Vaaran laella on jopa omenapuu tuottanut hedelmää, koska halla ei ole siellä ollut uhkana toisin kuin alavammilla mailla. Alueelta on löydetty mm. vuolukivi- ja hopeaesiintymä, joita ei ole katsottu kannattavaksi vielä hyödyntää.


title: Sivakka

text:
Sivakkaan saapuivat ensimmäiset asukkaat 1500-luvulla Autiojärven ranta-alueelle. Koska Peri- Sivakasta on löytynyt merkkejä ortodoksisesta kalmistosta, on arveltu heidän olleen karjalaisia. Noista varhaisista asutuksista on merkkinä järven nimi ja asuinpaikkojen jäänteet järven rannoilla. Asukkaat elivät pyytämästään riistasta ja kalasta. Myöhemmin alettiin raivata kaskea Sivakan vaaroille.
Kylän oma koulu valmistui v. 1935. Koulu lakkautettiin oppilaspulan takin 1980-luvulla. Koulussa on parhaimmillaan ollut oppilaita 1950- ja 1960-luvuilla 70 oppilasta. Nykyisin koululla järjestetään erilaista ohjelmaa.
Asukkaita kylässä oli enimmillään 1950-luvulla yli 300. Sivakan viimeisin savupirtti Koiravaaran Yläpihassa oli käytössä vuoteen 1935.


title: Sivakka

text: Sivakka tarkoittaa suksea. Sivakan kylässä on perimätiedon mukaan käynyt hiihtäen verovouti Simon Affleckin renki, joka Myllypuron rinteessä oli kaatunut ja katkaissut suksensa. Tästä syystä hän joutui tekemään matkaa yhdellä suksella ja kirosi kylän Sivakaksi.


title: Sivakka

text: Toisen tarinan mukaan nimi Sivakka tulee, kun Hilippa Vornanen Itä-Karjalasta oli hiihtänyt Mujejärveltä Sivakan kautta Maanselkään. Ja sillä matkalla katkesi suksi Sivakassa, josta kerrotaan kylän nimen tulleen.


title: No Fear

text: No Fear on suomalaisen rockyhtye The Rasmuksen single. Se on yhtyeen kuudennen pitkäsoiton Hide from the Sunin ennakkoesittelyraita ja ensimmäinen single. Se julkaistiin Suomessa elokuussa 2005, ja se pääsi julkaisuviikollaan Suomen virallisen singlelistan sijalle yksi. Kappale on "Hide from the Sun"in menestynein hitti. Singlen kansi on The Rasmuksen tyyliin nähden harvinaisesti vaaleasävyinen, kuten "Hide from the Sun"-albuminkin kansi. Yhtyeen musiikki on siitä huolimatta aivan yhtä synkkää kuin aiemmalla albumilla, Dead Lettersillä.


title: No Fear

text: "No Fear"in videossa näytetään yhtye soittamassa kappalettaan huoneessa, jonka seinällä on perhostauluja. Videolla esiintyy myös nuori nainen, joka seuraa perhosia ulos makuuhuoneestaan ja kävelee katolla sekä autotiellä, jossa autot törmäävät juuri hänen takanaan. Loppupuolella hän putoaa lasikaton läpi ja lopussa hän on kauniissa metsikössä, jossa on perhosia. Singleltä löytyy myös toinen kappale albumilta, "Immortal", josta julkaistiin myöhemmin video mutta ei kuitenkaan singleä. Mukana on myös remix-versio kappaleesta, sekä "The Rasmus Player Software", ohjelma, jolla voi katsoa yhtyeen kuvia, videoita ja internetsivuja.


title: Michael Rosenbaum

text: Michael Owen Rosenbaum (s. 11. heinäkuuta 1972 Oceanside, New York, Yhdysvallat) on yhdysvaltalainen näyttelijä. Hänet tunnetaan parhaiten Lex Luthorin roolistaan televisiosarjassa "Smallville".


title: Michael Rosenbaum

text: Hän valmistui Bowling Greenissa sijaitsevasta Länsi-Kentuckyn yliopistosta. Vapaa-ajallaan Rosenbaum harrastaa golfia sekä jääkiekkoa ja on New York Rangersin fani. Ennen näyttelijän uraansa hän oli töissä lemmikkieläinkaupassa.


title: Edílson

text: Edílson da Silva Ferreira (s. 17. syyskuuta 1971 Salvador, Brasilia) on brasilialainen jalkapallohyökkääjä. Hän voitti maailmanmestaruuden vuonna 2002 Etelä-Korean ja Japanin MM-kisoissa. Edílson valittiin Brasilian pääsarjan parhaaksi pelaajaksi vuonna 1998.


title: Edílson

text: Edílson on edustanut urallaan lukuisia seuroja. Euroopassa hän kävi pelaamassa kaudella 1994-1995 Benficassa. Japanilaista Kashiwa Reysolia hän on edustanut kahteen eri kertaan (1996-1997 ja 2002-2003) ja Yhdistyneissä Arabiemiirikunnissa hän pelasi neljä kuukautta Al Ain FC:n joukkueessa. Enimmäkseen Edílson on edustanut brasilialaisia seuroja, muun muassa Palmeirasia, Corinthiansia, Flamengoa ja Vasco da Gamaa.


title: Edílson

text: Brasilian jalkapallomaajoukkueessa Edílson on pelannut 22 kertaa. Hän voitti maailmanmestaruuden vuonna 2002 ja pelasi lopputurnauksessa neljässä ottelussa, muun muassa avauskokoonpanossa välierässä Turkkia vastaan.


title: Illimani

text: Illimani on 6 438 metrin korkeuteen kohoava kolmihuippuinen sammunut kerrostulivuori Boliviassa. Se sijaitsee Bolivian pääkaupungin La Pazin kaakkoispuolella. Illimanin jäätikkö on trooppisen latinalaisen Amerikan laajin.


title: Alive in an Ultra World

text: Alive in an Ultra World on kitaristi Steve Vain live-CD. Levy julkaistiin 2001.


title: George W. P. Hunt

text: George Wylie Paul Hunt (1. marraskuuta 1859 Huntsville, Missouri – 24. joulukuuta 1934 Phoenix, Arizona) oli Arizonan kuvernööri neljä kertaa, ensimmäisen kerran vuosina 1912–1917, toisen kerran vuosina 1917–1919, kolmannen kerran vuosina 1923–1929, ja neljännen kerran vuosina 1931–1933. Hän toimi myös Arizonaa edeltäneen Arizonan territorion kuvernöörinä vuosina 1911–1912.


title: Shijak

text: Shijak on kaupunki Albaniassa Durrësin maakunnassa. Vaikka se on pieni kaupunki, sillä on kaunis historia. Kaupungin asukasluku on 7 568. Kaupungista on kotoisin jalkapalloseura KF Erzeni Shijak.


title: Planckin voima

text: Planckin voima on yksi luonnollisista yksiköistä, joka on johdettu Planckin perusyksiköistä. Planckin voima saadaan jakamalla Planckin massan ja valonnopuden tulo Planckin ajalla. Planckin voimaa merkitään tunnuksella F


title: Nokia N800

text: Nokia N800 on Nokian valmistama Linux-pohjainen internetpäätelaite. Se on Nokia 770 -internetpäätelaitteen seuraaja. Laitteessa on muun muassa tehokkaampi prosessori (ARM11 Texas Instruments OMAP 2420 (OS 2007 enimmäiskellotaajuus 330 MHz, OS 2008 400 MHz)) ja kaksi kertaa enemmän keskusmuistia (128 MB) 770:aan verrattuna sekä 256 MB sisäistä tallennusmuistia. N800 tukee 770:n tapaan myös WLAN- ja Bluetooth-yhteyksiä. Laitteesta löytyy myös 770:n ominaisuuksien lisäksi webkamera, Internet-radio, stereokaiuttimet, Flash 9, Bluetooth 2.0, Skype, paranneltu ohjauskynä ja käyttöjärjestelmänä Nokian Linux-pohjainen Internet Tablet OS 2007 -ohjelmistoversio (Maemo). N800 julkaistiin tammikuun alussa 2007 Las Vegasissa CES-messuilla ja se tuli myyntiin 399 euron tai dollarin hintaan.


title: Nokia N800

text: N800-laitteessa ei ole puhelinosaa. Väritykseltään N800 on edestä hopea ja muualta mattamusta.


title: Nokia N800

text: N800:n sisarmalli, Nokia N810, tuli myyntiin marraskuussa 2007. N810-kämmentietokoneessa uutta ovat muun muassa Qwerty-näppäimistö ja GPS-piiri. Joulukuussa 2007 N800-laitteelle julkaistiin myös N810:n OS 2008 -käyttöjärjestelmäversio.


title: Nokia N800

text: Laitteella voi muodostaa yhteyden esimerkiksi Internetiin WLAN-yhteyden avulla tai Bluetooth-yhteyden kautta esimerkiksi matkapuhelimen GPRS- tai UMTS-yhteydellä. Langattoman lähiverkon tukiaseman on oltava yhteensopiva IEEE 802.11b- tai IEEE 802.11g -standardin kanssa.


title: Nokia N800

text: Nokia N800 -laitteessa on 128 MB RAM-muistia, 256 MB sisäistä muistia sekä kaksi muistikorttipaikkaa, joissa toimivat tavalliset SD (myös SDHC), miniSD, microSD, MMC ja RS-MMC -muistikortit. Laitteen mukana tulee 128 MB miniSD-muistikortti ja sovitin, jolla pienikokoiset korttityypit sopivat täysikokoiseen muistikorttipaikkaan. Toinen muistikorttipaikoista sijaitsee takakuoren alla ja toinen muistikorttiluukun alla laitteen etukulmassa. Sisäistä muistikorttia on mahdollista käyttää enintään 128 MB kokoisena virtuaalimuistina.


title: Nokia N800

text: Laitetta käytetään pääasiallisesti ohjauskynän avulla 4,1 tuuman kosketusnäyttöä koskettamalla tai painamalla laitteen näppäimiä. Tekstiä voi syöttää ohjauskynällä koskettamalla virtuaalinäppäimistöä, sormin koskettamalla näyttöä kokoruudullisessa virtuaalinäppäimistötilassa tai käsialantunnistus-toiminnon avulla kirjoittamalla suoraan ohjauskynällä kosketusnäytölle.


title: Nokia N800

text: Nokia N800 -laitteen mukana tulevat mm. seuraavat ohjelmistot esiasennettuina (OS 2007): Internet-selain (Opera 8.5), Adobe Flash 9, VoIP-ohjelmisto, Skype, pikaviestin, sähköpostiohjelma, mediasoitin, internet-radio, pikasanomat (mm. RSS ja Atom), muita apuohjelmia (mm. PDF-lukuohjelma, muistiinpanot ja laskin) ja pelejä (mm. shakki). Laitteeseen voi ladata Internetissä olevista sovelluskatalogeista useita ilmaisia sovelluksia tai osasovelluksia, kuten esimerkiksi MPlayer-mediasoittimen ja kalenterisovelluksen.


title: Nokia N800

text: OS 2008:n oletusselain käyttää Mozilla Firefoxista tuttua Gecko-moottoria. OS 2008 nostaa N800:n enimmäiskellotaajudeen 400 MHz:iin ja sisältää lukuisia parannuksia ja uudistuksia. OS2008:n mukana tulee Wayfinderin karttasovellus.


title: Nokia N800

text: Laitteen vasemmassa ylälaidassa sijaitsevalla web-kameralla voi lähettää suoraa videokuvaa Internet-puheluita soitettaessa. Kameran tarkkuus on 640×480 pikseliä.


title: Nokia N800

text: Laitteen voi liittää tietokoneeseen mukana tulevan Nokian DKE-2-liitäntäkaapelin (USB) avulla, jonka kautta sen laiteohjelmiston voi päivittää Nokia Internet Tablet Software Update Wizard -ohjelmistolla. Tietokoneeseen kaapelilla liitettynä N800:n muistikorttipaikoissa olevat muistikortit näkyvät massamuistiasemana.


title: Nokia N800

text: Merkittävimmät laiteohjelmistoversiopäivitykset:


title: Nokia N800

text: N800-laitteen mukana toimitetaan nappikuulokkeet, joissa on mukana mikrofoni. N800:n 3,5 mm audioliitäntä tukee mikrofonia. Nappikuulokkeiden johdot toimivat antennina kuunneltaessa FM-radiota.


title: Nokia N800

text: Mukana toimitettava laturi on yhteensopiva uusien Nokian matkapuhelinten kanssa. Laturin tyyppinumero on AC-4E (2 mm pistoke).


title: Koppelo (Valtimo)

text: Koppelo eli Koppelojärvi on kylä ja järvi Valtimolla, Pohjois-Karjalassa tietä pitkin n. 12 km:n päässä Valtimon kirkonkylältä luoteeseen. Kylä sijaitsee kauniin 4 km pitkän Koppelojärven ympärillä. Kylän keskus on Koppelojärveen laskevan Palmikkojoen suussa. Nykyään kylässä on kuutisenkymmentä vakituista asukasta. Kylän nimi on tullut sanasta koppelo, joka tarkoittaa naarasmetsoa. Koppelon seudut ovatkin olleet riistaisia kautta aikain ja houkutelleet ensimmäiset asukkaat näihin maisemiin.


title: Koppelo (Valtimo)

text: Kylältä on löytynyt kivukaudelta oleva muinaislöytö. Koppelojärvelle ilmaantui ensimmäinen talo 1620-luvulla, joka lienee ollut Juusola. Vuonna 1937 kylän toinen talo rakennettiin nykyisen keskuksen tienoolle Palmikkijoen suuhun. Koppelojärven kylän nimi mainitaan asiakirjoissa ensimmäisen kerran 1639. Koppelojärvellä on asunut paljon varsinkin Lipposia. Enimmillään asukkaita on ollut viitisensataa. Kylällä toimi silloin myös kauppa, työväentalo ja koulu. Koppelon koulu on lakkautettu 1970-luvulla. Ennen on Koppelojärvi laskenut kaakkoon Haapajärven Mustalahteen, mutta järvenlaskun jälkeen vedet laskevat Koppelojokea pitkin itään Matkusjokeen.


title: Sarandë

text: Sarandë (albaniaksi myös "Saranda", italiaksi "Santi Quaranta", "neljäkymmentä pyhimystä", kreikaksi "Άγιοι Σαράντα or Ágii Saránda") on kaupunki Vlorën maakunnassa Albaniassa ja se on Albanian tärkeimpiä matkailukohteita. Kaupungin asukasluku on noin 17 000.


title: Sarandë

text: Se nimettiin Sebasten neljänkymmenen marttyyrin mukaan, joita muistettiin ortodoksisessa kirkossa perinteisesti 10. maaliskuuta Bysantin aikaan. Albanian Italiaan liittämisen aikana Toisessa maailmansodassa kaupungille annettiin uusi nimi, "Porto Edda" Edda Mussolinin, Benito Mussolinin vanhimman tyttären mukaan.


title: Sarandë

text: Kaupunki sijaitsee Joonianmeren lahdessa. Kaupunkia vastapäätä on kreikkalainen matkailukohde Korfu. Osa sen albanialaisesta ja kreikkalaisesta väestöstä muutti Kreikkaan 1990-luvun alussa. Saranda oli merkittävä matkailukaupunki jo Albanian kommunistisen diktratuurin aikana. Tuolloin kaupungin Korfun välisessä salmessa liikkui rajavartioiden laivoja, joiden oli tarkoitus estää ihmisiä uimasta yli. Nykyisin Korfun ja Sarandan välillä kulkee useita matkustajalauttoja päivittäin.


title: Sarandë

text: Sarandan kaupunki on lähellä Butrintin raunioita.


title: Aalborg BK

text: Aalborg Boldspilklub (lyhyemmin Aalborg BK) on tanskalainen urheiluseura Aalborgin kaupungista, Jyllannista. Aalborg BK:n edustusjoukkue pelaa ylimmällä sarjatasolla jalkapallossa, jääkiekossa, käsipallossa sekä koripallossa. Seura on perustettu vuonna 1885. Seuran perustivat englantilaiset insinöörit, jotka olivat rakentamassa rautateitä Jyllantiin. Ensisijaisena lajina oli alkuvuosina englantilaisten suosima kriketti. Seuran alkuperäinen nimi olikin Aalborg Cricketclub, joka vaihdettiin Aalborg Boldklubiin 1899 ja 1906 nykyiseen muotoon Aalborg Boldspilklub.


title: Aalborg BK

text: Jalkapallo tuli mukaan Aalborg BK:n lajivalikoimaan vuonna 1902. Seuralla on ollut edustusjoukkue Tanskan Superliigassa yhtäjaksoisesti vuodesta 1987 alkaen, mestaruuden joukkue on voittanut kolmesti. Mestarien liigaan Aalborg BK pääsi kaudella 1995–96, kun FK Dynamo Kiova menetti paikkansa sille lahjusskandaalin vuoksi. Aalborg BK oli ensimmäinen tanskalaisseura Mestarien liigassa ja sen tie päättyi lohkovaiheeseen.


title: This War Will Last Forever

text: This War Will Last Forever on skotlantilaisen metalcore-yhtyeen Mendeedin debyyttialbumi. Albumi julkaistiin tammikuussa 2006.


title: Sail Away

text: Sail Away on The Rasmuksen, suomalaisen rockyhtyeen, single. Se on toinen Hide from the Sun-albumilta, joka on yhtyeen kuudes pitkäsoitto, julkaistu single. Se julkaistiin lokakuussa 2005 ja se pääsi Suomen virallisen singlelistalle sijalle kaksi. "Sail Away" on levyn muihin kappaleisiin verraten rauhallinen ja "kevyempisoundinen". Kappaleen tuottivat Mikael Nord Andersson ja Martin Hansen ja se nauhoitettiin "Nord Studios"illa Tukholmassa. Sail Awayn lisäksi singleltä löytyy akustinen liveversio sekä remix-versio kappaleesta sekä "Lucifer's Angel", joka löytyy Hide from the Sunilta. Singlellä on myös "The Rasmus Player Software", jolla pystyy katsomaan yhtyeen kuvia, internetsivuja ja videoita.


title: Sail Away

text: "Sail Away"n videon ohjasi "Mathias Vielsäcker" ja se kuvattiin Latviassa. Rantakohtaukset ovat kuvattu Riiassa ja latokohtaukset Latvian maaseudulla. Videossa solisti Lauri Ylönen kävelee rannalla nähden merestä nousevan miehen, joka kantaa lintuhäkkiä. Myöhemmin mies kaivaa rannalla kuoppaa ja hänen vieressään seisoo nainen. Seuraavaksi Ylönen näkee lapsien, joilla on kaasunaamarit, tanssivan puisen rakennelman, mahdollisesti polttorovion, ympärillä. Edellisen videon, No Fearin, tapaan videossa lentää perhosia. Useiden outojen tapahtumien jälkeen Ylönen saapuu ladolle, jossa muut yhtyeen jäsenet jo ovat, juuri ennen mereltä saapuvaa hiekkamyrskyä, joka pian ehtii sisään. Hiekkamyrskyn mentyä perhoset lentävät latoon ja yhtyeen jäsenet muuttuvat mureneviksi hiekkapatsaiksi.Sail Awayn videon voi katsoa The Rasmus Player Softwaren kautta.


title: FC Nordsjælland

text: FC Nordsjælland on tanskalainen jalkapalloseura Farumin kaupungista, Själlannista. FC Nordsjælland on Farum BK:n ammattilaisjalkapallon edustusjoukkue ja perustettu vuonna 1991. Joukkue pelaa Tanskan Superliigassa. Seura on sijoittunut viime vuosina kymmenen parhaan joukkoon, muun muassa kaudella 2002–2003 kolmanneksi. Vuodesta 2006 lähtien seuran päävalmentajana on toiminut ex-pelaaja Morten Wieghorst.


title: FC Nordsjælland

text: Kaudella 2011–2012 Nordsjælland voitti historiansa ensimmäisen Tanskan liigamestaruuden. Seura selvitti tiensä myös kauden 2012–2013 Mestareiden liigan lohkovaiheeseen.


title: Logiikan historia

text: Logiikan historia käsittää logiikan synnyn ja kehityksen eri kulttuureissa ja filosofisissa perinteissä historian aikana. Vaikka monissa kulttuureissa onkin kehitetty monimutkaista päättelyä, logiikka päättelyn menetelmien analyysinä on kehittynyt vain kolmessa filosofisessa perinteessä: Kiinassa, Intiassa ja antiikin Kreikassa. Vaikkakaan tarkkoja aikoja erityisesti Intian tapauksessa ei tunneta, on mahdollista, että logiikka syntyi kaikissa kulttuureissa 300-luvulle eaa. mennessä.


title: Logiikan historia

text: Nykyinen formaali logiikan tutkimus on sukua kreikkalaisen logiikan perinteelle, mutta sen vaikutus ei ole peräisin pelkästään Euroopasta: siihen ovat vaikuttaneet myös keskiajan islamilaisten filosofien aristoteeliseen logiikkaan tekemät kommentaarit.


title: Logiikan historia

text: Kuudesta intialaisesta koulukunnasta kaksi, Nyaya ja Vaisheshika, käsittelivät logiikkaa. Aksapada Gautaman "Nyaya Sutrat" muodostavat hindulaisen filosofian Nyaya-koulukunnan opin ytimen. Tämä realistinen koulukunta kehitti tiukan viisiosaisen päättelymallin, johon kuului alkupremissi, perustelu, esimerkki, sovellus ja johtopäätös. Idealistisesta buddhalaisesta filosofiasta tuli koulukunnan päävastustaja. Madhyamikan "keskitien" perustaja Nagarjuna kehitti analyysin, joka tunnettiin nimellä "catuskoti" tai tetralemma. Tämä nelijakoinen järjestelmä tutki ja kumosi väitteiden, niiden kieltojen, väitteiden ja kieltojen yhdisteiden, ja viimeisenä väitteiden ja kieltojen yhdisteiden kumoamisten totuusarvoja. Buddhalainen logiikka saavutti huippunsa kuitenkin Dignagan ja hänen seuraajansa Dharmakirtin aikana. Heidän logiikkansa vaikutti Navya-Nyāya-koulukuntaan, joka kehitti 1500-luvulla päättelyn formaalia analyysia.


title: Logiikan historia

text: Kiinassa Kungfutsen aikalaista Mozia pidetään mohistisen koulukunnan perustajana. Koulukunnan kirjoitukset käsittelivät päätelmien pätevyyttä ja oikeiden johtopäätösten ehtoja. Erityisesti mohismista kehittynyt loogikkojen koulukunta tutki jo varhain formaalia logiikkaa. Qin-dynastian ankaran legalistisen hallinnon aikana tämä tutkimusperinne kuitenkin katosi Kiinasta, kunnes buddhalaiset esittelivät maahan intialaisen filosofian.


title: Logiikan historia

text: Kreikassa kehittyi kaksi kilpailevaa logiikan perinnettä: Stoalainen logiikka jäljitti alkuperänsä Sokrateen oppilaaseen Eukleides Megaralaiseen, ja sen keskittyminen propositiologiikkaan on lähempänä nykyaikaista logiikka. Myöhempään logiikkaan vaikutti kuitenkin enemmän peripateettinen perinne, joka sai alkunsa Aristoteleen "Organon"-nimellä tunnetun kokoelman myötä, joka oli ensimmäinen systemaattinen kreikkalainen teos logiikasta. Aristoteleen syllogistiikan tutkimus muistuttaa kiintoisalla tavalla intialaista päättelyn tutkimusta, ja myös vähemmän muodollista kiinalaista aiheen käsittelyä.


title: Logiikan historia

text: Läpi keskiajan islamilaisen ja skolastisen filosofian aristoteelisen logiikan katsottiin kuvaavan päättelyn lait kaikenkattavasti. Vasta 1800-luvulla tämä näkemys muuttui.


title: Logiikan historia

text: Jonkun aikaa Muhammadin kuoleman jälkeen islamilaisessa kalam-teologiassa ja laintulkinnassa kehittyi uudenlainen argumenttien muotoilua ja perustelua painottava käytäntö. Tämä kuitenkin syrjäytyi mutazilittifilosofien kreikkalaisesta filosofiasta omaksumien ajatusten myötä. He arvostivat suuresti Aristoteleen "Organonia". Kreikkalaisen ajattelun omaksuneiden islamilaisten filosofien työ oli keskeisessä asemassa kreikkalaisen logiikan välittämisessä keskiaikaiseen Eurooppaan, ja Averroesin ja Avicennan kommentaarit Aristoteleen teoksiin olivat keskeisessä roolissa eurooppalaisessa logiikassa.


title: Logiikan historia

text: Islamilaiseen filosofiaan ei kuulunut pelkästään päättelykuvioiden ja niiden pätevyyden tutkimista, vaan myös kielifilosofian, tietoteorian ja metafysiikan aineksia. Filosofit kävivät väittelyitä arabiaa tutkineiden grammaatikkojen kanssa ja pyrkivät selvittämään logiikan, päättelyn, puheen ja kielen välisiä suhteita. Keskeisenä logiikassa olivat syllogismit, jotka katsottiin muodoiksi, joihin kaikki järkevä argumentointi voitiin redusoida. Monet islamilaiset loogikot näkivät jopa poetiikan syllogistisena taiteena.


title: Logiikan historia

text: Islamilaisen filosofian merkittävin panos on tiukan tieteellisen sitaattikäytännön, isnadin, ja väittämien kumoamisessa käytetyn tieteellisen tutkimusmenetelmän, ijtihadin, kehittämisessä. Aš'ariittien koulukunnan nousu 1100-luvulta alkaen johti logiikan kuihtumiseen islamilaisessa maailmassa.


title: Logiikan historia

text: "Keskiaikaisella logiikalla" tai "skolastisella logiikalla" tarkoitetaan yleensä keskiajan Euroopassa 1200-1600 -luvuilla edelleen kehitettyä aristoteelista logiikkaa. Logiikkaa selvitettiin oppikirjoissa, joista tunnetuimpiin kuuluu Petrus Hispanuksen teos "Tractatus", joka oli käytössä Euroopassa satoja vuosia.


title: Logiikan historia

text: Keskiaikaisen logiikan perinne saavutti huippunsa 1300-luvulla Vilhelm Occamilaisen ("Summa logicae") ja Jean Buridanin töiden myötä. Eräs aristoteelisen logiikan keskiaikainen kehityskulku oli väittämien termien semantiikkaa tutkiva ns. suppositioteoria. 1500-luvulla aristoteelisen logiikan kilpailijaksi syntyi joksikin aikaa Petrus Ramuksen kehittämä ramistinen logiikka.


title: Logiikan historia

text: Tämän perinteen viimeisiä suuria teoksia ovat Johannes Poinsotin "Logiikka" ja Francisco Suárezin "Disputationes metaphysicae".


title: Logiikan historia

text: ”Perinteisellä logiikalla” tarkoitetaan yleensä oppikirjaperinnettä, joka sai alkunsa Antoine Arnauldista ja Pierre Nicolen teoksesta "La logique, ou l’art de penser" (”Logiikka, tai ajattelun taide”, paremmin tunnettu nimellä "Logique Port-Royal", ”Port-Royalin logiikka”). Teos julkaistiin vuonna 1662, ja se oli Englannin vaikutusvaltaisin logiikan alan teos John Stuart Millin teokseen "A System of Logic" (”Logiikan järjestelmä”, 1843) saakka. Teos esitti löyhästi kartesiolaisen järjestelmän, joka sijoittui aristoteelisesta ja keskiaikaisesta termilogiikasta johdettuun kehykseen. Vuosina 1664–1700 teoksesta otettiin kahdeksan painosta, ja sen vaikutus kesti pitkään. Englannissa sitä painettiin 1800-luvulle saakka.


title: Logiikan historia

text:
John Locken teoksessaan "An Essay Concerning Human Understanding" antama kuvaus väittämistä on Port Royalin logiikan mukainen:
”Suulliset väittämät, jotka ovat sanoja, ovat ajatustemme merkkejä, jotka on laitettu yhteen tai erotettu myöntäviksi tai kieltäviksi lauseiksi. Näin väittämä koostuu näiden merkkien yhdistämisestä ta erottamisesta, mikäli niiden edustamat asiat täsmäävät tai eivät täsmää.”


title: Logiikan historia

text: Tähän perinteeseen kuuluvat myös Isaac Wattsin "Logick: Or, the Right Use of Reason" (1725) ja Richard Whatelyn "Logic" (1826). Millin "A System of Logic" oli yksi perinteen viimeisiä suuria teoksia.


title: Logiikan historia

text: Historiallisesti René Descartes saattoi olla ensimmäinen filosofi, joka sai ajatuksen algebran, ja erityisesti sen yhtälöiden ratkaisemiseen käyttämien menetelmien, käyttämisestä tieteellisessä tutkimuksessa. Päättelyn kalkyylin ajatusta kehitti erityisesti Gottfried Wilhelm Leibniz. Hän oli ensimmäinen, joka muotoili ajatuksen laajalti sovellettavissa olevasta matemaattisen logiikan järjestelmästä. Merkittävä osa hänen aiheen kannalta oleellisista kirjoituksistaan julkaistiin kuitenkin vasta 1900-luvun alussa, ja kaikkia ei ole julkaistu vieläkään. Nykyinen ymmärrys Leibnizin merkityksestä on kehittynyt vasta 1980-luvulta alkaen.


title: Logiikan historia

text: Gottlob Frege laajensi formaalia logiikka propositionaalisen logiikan ulkopuolelle teoksessaan "Begriffsschrift" (1879) ottamalla mukaan sellaisia käsitteitä kuin "kaikki" ja "jotkut". Hän näytti, kuinka muuttujia ja kvanttoreita voitiin käyttää lauseiden loogisen rakenteen paljastamiseen, joka muuten oli saattanut hautautua niiden kieliopillisen rakenteen alle. Esimerkiksi lauseesta "kaikki ihmiset ovat kuolevaisia" tulee "kaikille asioille "x" pätee, että jos "x" on ihminen niin "x" on kuolevainen". Fregen käyttämä erikoinen kaksiulotteinen merkintätapa vaikutti kuitenkin siihen, ettei hänen töitään huomioitu vuosiin.


title: Logiikan historia

text: Charles S. Peirce kehitti käsitteen "toisen kertaluvun logiikka" vuonna 1885 julkaistussa artikkelissaan, joka vaikutti muun muassa Giuseppe Peanoon, Ernst Schröderiin ja moniin muihin. Hän esitteli suuren joukon nykyaikaisen logiikan käyttämiä merkintöjä, muun muassa etuliitesymbolit universaali- ja eksistenssikvanttoreille. 1800-luvn lopun ja 1900-luvun alun loogikot tunsivat näin Peircen ja Schröderin loogiikan paremmin kuin Fregen logiikan, vaikka nykyään Fregeä pidetään yleensä "nykyaikaisen logiikan isänä".


title: Logiikan historia

text: Peano julkaisi vuonna 1889 ensimmäisen version aritmetiikan loogisesta aksiomatisoinnista. Viisi hänen kehittämistään yhdeksästä aksioomasta tunnetaan nykyään nimellä Peanon aksioomat. Yksi näistä aksioomista oli formalisoitu lause matemaattisen induktion periaatteesta.


title: Night at the Museum – yö museossa

text: Night at the Museum – yö museossa on vuonna 2006 valmistunut yhdysvaltalainen komediaelokuva. Elokuva perustuu Milan Trencin lastenkirjaan "Yö museossa". Elokuvan budjetti oli 110 000 000 dollaria.


title: Night at the Museum – yö museossa

text: Elokuvan jatko-osa "Night at the Museum 2" julkaistiin vuonna 2009.


title: Night at the Museum – yö museossa

text:
Larry Daley (Ben Stiller) on ollut monessa työssä, mutta hän päättää hankkia vakituisen työpaikan, jotta voisi näyttää parempaa esimerkkiä pojalleen. Hän uskoo saaneensa unelmatyön luonnontieteellisestä museosta yövartijana. Työ ei tosin ole niin ihanteellinen, jona hän sitä pitää, sillä yöllä museo herää henkiin. Larrya museon järjestyksen ylläpidossa auttaa presidentti Rooseveltin vahanukke.
Entiset yövartijat yrittävät varastaa taulun, joka herättää museossa kaiken eloon auringon laskettua.


title: Levi Strauss & Co.

text: Levi Strauss & Co. on alkuperäinen farmarihousujen eli denim-kankaasta tehtyjen useimmiten siniseksi värjättyjen housujen kehittäjä. Levi’s on yksi kolmesta suuresta farmarien valmistajasta Leen ja Wranglerin ohella.